Kenapa Jaket Kalis Peluru Boleh Pecah Berderai?

Dalam filem aksi, kita seringkali menyaksikan watak utama ditembak bertubi-tubi namun terselamat kerana memakai baju kalis peluru. Ia semestinya menjadikan filem semakin dramatik dan saspen, namun tanggapan orang ramai terhadap jaket "kalis peluru" adalah tidak tepat secara saintifik atau praktikal.

Terlebih dahulu, perlu diketahui bahawa terdapat banyak benda yang boleh dipakai untuk melindungi diri daripada tembakan, yang mana berbeza dari segi bahan, ketahanan, kos dan kaedah tindakan.

Dan apa yang menariknya adalah, salah satu perisai badan yang paling popular dan berkesan terhadap peluru, tetapi boleh pecah jika anda jatuh ke atas tanah. Mengapa ia direka bentuk sebagai kalis peluru namun boleh pecah jika terjatuh, kan?

Walaupun ramai yang sering bertukar-tukar menggunakan frasa seperti jaket kalis peluru dan perisai badan, namun terdapat perbezaan yang ketara di antara pelbagai jenis peranti ini, terutamanya yang direka untuk mempertahankan diri daripada pisau dan juga peluru.

Apabila seseorang menyebut "jaket kalis peluru", mereka sebenarnya bercakap mengenai perisai yang lembut tetapi tersangat kuat, yang terdiri daripada gentian tenunan yang ketat.

Anda mungkin pernah mendengar "Kevlar", yang merupakan jenama jaket kalis peluru yang menjadi sangat sinonim dengan perisai ini.

Walau bagaimanapun, banyak lagi syarikat lain yang menghasilkan jaket gentian yang ditenun. Perisai yang ringan dan popular ini sangat mudah dipakai di bawah pakaian, dan mempunyai dua jenis reka bentuk iaitu rahsia atau terang-terangan.

Walaupun ianya direka bentuk untuk melindungi diri daripada senjata kecil, namun tembakan jarak dekat masih boleh menyebabkan kecederaan serius seperti luka dalaman, patah tulang rusuk, trauma.

Jaket ini berfungsi dengan menyebarkan daya peluru ke kawasan yang lebih besar, menyebabkan peluru berubah bentuk. Satu lagi manfaat penting jaket ini yang mana cukup kuat untuk "menangkap" peluru adalah bahawa tiada lantunan peluru, sekaligus melindungi pemakai serta pegawai, rakan, atau pemerhati di sekitar.

Plat balistik sering menjadi komponen tambahan kepada jaket kalis peluru, dan jaket Kevlar direka bentuk dengan bahagian di mana plat ini boleh ditambah.

Walaupun plat ini menjadikan perisai lebih tegar dan menonjol ketika dipakai, ia menawarkan tahap perlindungan tambahan dalam keadaan berisiko tinggi, terutamanya jika senjata berkaliber tinggi digunakan.

Jika anda berhadapan dengan senjata seperti senapang, anda memerlukan perisai yang lebih keras untuk memberikan tahap keselamatan tambahan, Juga dikenali sebagai "plat trauma", ia boleh dimasukkan ke dalam bahagian depan atau belakang jaket, sekaligus menambahkan berat dengan begitu ketara tetapi berupaya menyelamatkan anda jika ditembak.

Perisai plat keluli adalah pilihan yang paling murah untuk kategori perisai keras, tetapi ia juga adalah yang paling berat iaitu 2 kali ganda plat seramik dan 3 hingga 4 kali lebih berat daripada plat polietilena.

Perisai plat keluli yang boleh menahan peluru telah wujud selama lebih dari 500 tahun, dan boleh dipercayai untuk ketegaran dan keupayaan untuk mengubah bentuk peluru, memudar dan menyebarkan impak.

Plat ini merupakan pilihan yang paling popular untuk perisai tahan lama untuk tempoh 70 tahun yang lalu, tetapi ia boleh pecah kepada kepingan kecil, atau terpantul dari titik impak.

Ini sekaligus boleh memberi kesan kepada bahagian badan yang tidak dilindungi atau individu di sekitar.

Plat seramik adalah pilihan yang lebih ringan daripada plat keluli, dan sangat berkesan dalam mengagihkan semula daya peluru yang terkena.

Plat seramik akan pecah apabila ditembak, seperti pinggan yang dipukul dengan tukul, tetapi ini juga bermakna perisai badan ini tidak bagus untuk impak berkali-kali atau peluru yang ditembak ke kawasan yang sama pada perisai.

Kelebihan terbesar plat ini di berbanding plat logam atau keluli adalah bahawa ia boleh dipakai lebih lama kerana ringan, tetapi ia menawarkan tahap perlindungan yang serupa terhadap tembakan individu.

Pilihan yang paling ringan dan paling berkesan adalah plat polietilena, bahan lamina dengan berat molekul yang sangat tinggi.

Ia sekitar 40% lebih ringan daripada Kevlar, dan lebih daripada 12 kali dari segi kekuatan berbandin plat keluli.

Plat ini boleh menahan beberapa tembakan tanpa menjejaskan strukturnya, kerana kerana geseran peluru berputar mencairkan bahan plat ini, yang kemudiannya mencengkam dan melekat pada peluru dan bukannya mengubah bentuk peluru dan tersebar dalam plat kevlar.

Plat polietilena yang terbaik mempunya berat sekitar antara 900 gram dan 2 dan 2.27 kg.

Pisau dan peluru kedua-duanya sangat berbahaya, namun tidak boleh menggunakan alat yang sama untuk melindungi diri daripada kedua-duanya.

Jaket kalis peluru berfungsi kerana ia boleh menyebarkan daya impak peluru, atau mengalihkan tenaganya daripada badan dan organ dalaman. Tujuan utamanya adalah untuk mengelakkan peluru daripada melepasi jaket dan memasuki badan.

Tujuan jaket kalis pisau juga untuk mencegah pisau daripada menikam badan, tetapi ia dicapai dengan "menangkap" pisau di dalam serat gentian tenunan yang ketat. Ia sama seperti fungsi jaket Kevlar untuk "menangkap" peluru.

Walaupun Kevlar mempunyai jaket kalis peluru dan kalis pisau, namun keketatan dan reka bentuknya adalah berbeza.

Jaket kalis peluru mungkin tidak dapat melindungi anda daripada pisau, manakala jaket kalis tikaman kemungkinan tidak dapat melindungi anda daripada peluru, terutamanya daripada senjata berkaliber tinggi.

Adalah logik untuk memikirkan bahawa jaket kalis peluru perlulah sangat tahan, namun ada di antaranya sangat mudah pecah. Plat seramik mungkin sangat berkesan untuk menghentikan peluru dan menyebarkan tenaga peluru daripada titik impak, namun anda perlu tahu bahawa ia melakukan begitu dengan retak.

Seramik sangat kuat dan juga sangat tegar. Logam akan bengkok atau berubah sedikit apabila dihentam dengan peluru, yang mengekalkan tenaga kinetik setempat.

Apabila plat seramik ditembak dengan peluru, ia akan retak, menghantar tenaga kinetik ke seluruh permukaan dan bukannya melepasinya.

Untuk sebab yang sama, pengendalian perisai badan plat seramik haruslah dilakukan dengan berhati-hati. Jika plat seramik balisitik ini terjatuh, ia akan pecah lebih awal sebelum dihentam peluru.

Ia mempunyai kelebihan seperti ringan dan keberkesanannya sebagai perisai, namun kekurangannya adalah cenderung untuk pecah atau patah jika dikendalikan dengan kasar sebelum dimasukkan ke dalam pembawa plat (jaket)


Biodata Menteri Kewangan Malaysia 2020 : Tengku Zafrul Aziz

Sejarah telah tercipta pada 1 Mac 2020 apabila sebuah kerajaan baru telah terbentuk di Malaysia, tidak sampai 2 tahun selepas PRU14 diadakan. Setelah mendapat perkenan YDPA, Tan Sri Muhyiddin Yassin telah diangkat sebagai Perdana Menteri Malaysia ke 8 menggantikan Tun Dr. Mahathir Mohamed.

Setelah hampir seminggu, maka barisan Menteri Kabinet yang terbaru telah diumumkan. Sedikit mengejutkan apabila jawatan Timbalan Perdana Menteri tidak diwujudkan. Ketiadaan TPM ini digantikan dengan 4 orang Menteri Kanan yang akan melaksanakan tugas-tugas PM sekiranya keadaan memerlukan.

Menteri-menteri kanan itu ialah Menteri Perdagangan Antarabangsa dan Industri Datuk Seri Mohamed Azmin Ali; Menteri Pertahanan Datuk Seri Ismail Sabri Yaakob; Menteri Kerja Raya Datuk Seri Fadillah Yusof dan Menteri Pendidikan Dr Mohd Radzi Md Jidin.

Salah satu portfolio yang menarik untuk dilihat sudah tentulah jawatan Menteri Kewangan yang kini disandang oleh YM Senator Tengku Datuk Seri Zafrul Tengku Abdul. Lebih menarik, beliau tidak mewakili mana-mana parti politik sebaliknya dilantik sebagai Senator bagi membolehkannya layak menjawat jawatan ini.

Tidak menjadi satu kepelikan sekiranya rakyat Malaysia tidak pernah mengenali Tengku Datuk Seri Zafrul Tengku Abdul Aziz memandangkan beliau bukanlah seorang ahli politik. Malah, mungkin ramai juga antara kita tidak tahu bahawa beliau sebenarnya merupakan CEO dan Pengarah Eksekutif CIMB Group Holdings Berhad dan CIMB Bank Berhad.

Namun, jasanya tidak terhad kepada CIMB sahaja. Beliau juga merupakan ahli APEC Business Advisory Council (ABAC), mewakili Malaysia dalam mempromosikan perdagangan dan kerjasama dengan negara-negara di rantau Asia Pasifik.

Beliau juga berperanan sebagai seorang penasihat bagi pembangunan sosioekonomi Malaysia dibawah Majlis Sukan Negara Malaysia  selain menjadi Pemegang Amanah Yayasan Kepimpinan Perdana dan ahli Majlis Keusahawanan Pendidikan Tinggi Negara di bawah Kementerian Pelajaran.

Melihat sahaja latarbelakang beliau yang hebat dalam pelbagai bidang ini memberikan kita harapan besar agar kewangan Malaysia dapat dipulihkan dengan segera. Ianya pasti menarik sekiranya pengalamannya dalam bidang perbankan dapat diterjemahkan dalam membangunkan negara.

YM Tengku Datuk Seri Zafrul Tengku Abdul Aziz berkahwin dengan YM Raja Datin Sri Johanna Raja Arshad. Hasil perkahwinan ini mereka telah dikurniakan 4 orang anak iaitu 2 orang lelaki dan 2 orang perempuan.

Beliau dilahirkan pada 25 Jun 1973 dan merupakan anak sulung dari 4 orang adik beradik. Ibunya, Raja Datuk Zaharaton Raja Zainal ABidin merupakan bekas Ketua Pengarah Unit Perancang Ekonomi (EPU) Jabatan Perdana Menteri Malaysia dan bapanya pula Tengku Abdul Aziz adalah seorang ahli perniagaan.

Daripada segi pendidikan, beliau merupakan alumni Kolej Melayu Kuala Kangsar sebelum meneruskan pengajian dalam bidang Sarjana Muda Sains (Kepujian) Ekonomi dan Perakaunan dari University of Bristol, UK. Beliau kemudian meneruskan pengajian dalam Master of Arts (MA) dalam Kewangan dan Pengurusan dari University of Exeter, UK.

Melihatkan pada latarbelakang pendidikannya sahaja, kita sudah tahu beliau merupakan calon yang layak sebagai Menteri Kewangan.

Walaupun sibuk dengan kerjayanya, pencapaiannya dalam bidang sukan juga patut diceburui. Beliau aktif bersukan seperti berbasikal, berenang dan berlari. Malah, beliau banyak menyumbangkan keringatnya dalam bidang pembangunan belia negara melalui penyertaannya dalam pelbagai organisasi seperti Kalsom Movement dan Teach for Malaysia.

Beliau satu ketika dahulu aktif dalam berlari dan pencapaiannya dapat dilihat apabila beliau telah menamatkan banyak acara marathon. Marathon merupakan acara lumba lari jarak jauh dimana setiap peserta dikehendaki menamatkan jarak 42.195km. Tidak ramai yang mampu melakukannya.

Pencapaiannya dalam sukan marathon juga sangat membanggakan. Beliau merupakan salah seorang rakyat Malaysia yang telah menamatkan kesemua 6 acara marathon  dibawah jenama Abbott World Marathon Majors (WMM). Jika dihitung, terlalu sedikit jumlah rakyat Malaysia yang sudah menamatkan kesemua 6 acara WMM.

Abbott World Marathon Majors merupakan acara marathon berprestij dimana peserta dikehendaki melepasi kelayakan masa tertentu untuk membolehkan mereka menyertainya. Ianya biasa menjadi medan pertempuran pelari=pelari elit seluruh dunia untuk mencatatkan masa terpantas peribadi.

Portfolio Menteri Kewangan merupakan antara portfolio paling panas di Malaysia. Boleh dikatakan hala tuju Malaysia, secara langsung dan tidak langsung turut dipengaruhi oleh polisi-polisi yang diperkenalkan oleh Menteri Kewangan.

Dengan latarbelakangnya dalam bidang Perakaunan, Kewangan, Ekonomi dan Pengurusan serta pengalaman luasnya dalam industri, diharapkan kehebatan beliau ini dapat diterjemahkan ke arah pembangunan negara Malaysia.


5 Strategi Kesatuan Soviet Yang Menakutkan

Kesatuan Soviet adalah salah satu rejim yang paling kejam pada abad ke-20 tetapi memandangkan tempoh penguasaannya dan diikuti oleh kemusnahannya, banyak perkara tentang rejim ini yang pudar dari ingatan orang awam.

Selain itu, istilah seperti kediktatoran sering digunakan secara bersahaja dalam perdebatan politik tanpa mengetahui sepenuhnya tentang bagaimana rupa sebenar kezaliman.

Dan sebab Itu adalah sangat penting untuk menganalisis secara spesifik tentang mengapa USSR dianggap salah satu tempoh paling gelap dalam sejarah manusia.

Para penentang politik telah dipenjarakan selama bertahun-tahun dalam hospital mental dan dipaksa makan ubat mengubah fikiran untuk mengajar doktrin Marxis.

Didakwa bahawa sesiapa yang hidup dalam sistem sosialis tetapi masih menentang sosialisme adalah gila.

Pihak berkuasa Soviet juga mencipta istilah psikiatri baru; 'Skizofrenia lembap'.

Gejala-gejalanya termasuk obsesi terhadap falsafah atau agama, mempunyai 'khayalan pembaharuan' dan mempunyai keyakinan diri yang tinggi.

Sangat jelas bahawa gejala-gejala ini adalah rekaan semata-mata dan sangat samar supaya ia boleh digunakan terhadap penentang politik apabila perlu.

Apa yang membuat kaedah ini amat berkesan ialah apabila kewarasan seseorang dipersoalkan, mereka tidak tertakluk kepada yang sama proses berbanding dengan kes jenayah.

Hal ini memberikan kuasa yang lebih besar kep. mengenai  mereka.

Kira-kira 20 ribu orang dimasukkan ke pusat mental di bawah tuntutan ini tetapi jumlahnya dipercayai lebih tinggi.

Sistem kem buruh pada asalnya diciptakan oleh Vladimir Lenin tetapi semakin buruk di bawah pentadbiran Joseph Stalin.

Kem ini, yang akan dikenali sebagai Gulag, digunakan untuk memenjarakan mereka yang dituduh melakukan jenayah politik.

Keadaan di kem-kem tersebut adalah sangat mengerikan. Penyalahgunaan dan penganiayaan adalah perkara biasa, dan dianggarkan sehingga 2 juta orang mati di dalamnya.

Kem ini dikendalikan sebagai alat keganasan politik dan juga menjadi apa yang pada asasnya buruh paksa.

Pihak berkuasa Soviet menyaksikan Gulag sebagai cara untuk membantu ekonomi dan percaya ia dapat menghasilkan pendapatan yang besar.

Banduan Gulag biasanya bekerja di lombong, hutan, ladang minyak dan projek pembinaan besar. Sejumlah besar sumber dihasilkan daripada buruh paksa, mewujudkan seluruh industri dengan sendirinya.

Di Kolyma, rantau di timur laut Rusia, terdapat 80 kemudahan Gulag, yang semuanya dikhaskan untuk melombong emas yang sangat banyak.

Walau bagaimanapun, Gulag ternyata menjadi model ekonomi yang tidak berkesan kerana para pekerja hamba adalah pekerja yang tidak bagus.

Beberapa kes kebuluran berlaku di USSR akibat pengumpulan hasil ladang.

Ini sebahagian besarnya disebabkan oleh hakikat bahawa dasar ini jelas tidak berfungsi, tetapi apa yang benar juga adalah pihak berkuasa Soviet tahu bahawa akses kepada makanan boleh digunakan untuk mengawal penduduk mereka.

Strategi ini digunakan dalam salah satu peristiwa kelaparan buatan manusia yang paling terkenal pada abad ke-20. iaitu kebuluran Ukraine pada tahun 1932 hingga 1933, yang dikenali sebagai Holodomor.

Apa yang sangat kejam mengenai kebuluran ini adalah bahawa ia bukan semata-mata disebabkan oleh ketidakcekapan, dasar yang teruk atau penolakan.

Sebaliknya ia sengaja dilakukan dan diburukkan lagi oleh Stalin sebagai cara menghapuskan Kulaks, petani kecil yang secara ekonomi lebih berjaya daripada seluruh penduduknya dan dengan demikian, menjadi musuh.

Para ahli sejarah juga telah berspekulasi bahawa kelaparan itu menjadi sasaran Ukraine untuk melemahkan identiti kebangsaannya.

Nasionalis Ukraine telah menimbulkan ketegangan dahsyat terhadap pemerintahan Bolshevik semasa perang saudara Rusia dan Stalin tidak sanggup untuk mempertaruhkan rantau di bawah kuasanya.

Setelah merampas tanaman dan ternakan, pasukan Soviet menutup sempadan dan menangkap serta menembak sesiapa saja yang cuba melarikan diri.

Dianggarkan bahawa empat juta orang Ukraine terbunuh akibat kebuluran ini tetapi angka sebenar tidak akan diketahui kerana ada usaha yang diselaraskan untuk menutupi angka kematian.

Walaupun benar bahawa Nazisme dan Komunisme adalah musuh yang sangat ketat, namun kedua-dua ideologi ini menyaksikan mereka mempunyai persamaan antara satu sama lain berbanding saingan mereka yang bukan autoritarian.

Lagipun, kedua-duanya pada asasnya adalah sistem sosialis. Persamaan yang saling menguntungkan ini memuncak pada Ogos 1939 dengan Perjanjian Molotov-Ribbentrop.

Secara rasmi, ini adalah pakatan neutral tetapi pada hakikatnya ia juga merupakan persetujuan ke atas kawasan mana di Eropah Timur yang akan diambil alih oleh kedua-dua rejim ini.

Poland adalah sasaran utama kesepakatan ini, dan dalam masa dua minggu, kedua-dua kuasa ini menduduki negara itu pada September 1939.

Ketika Nazi menangkap orang Yahudi di sebahagian daripada Poland, Soviet pula secara sistematik membunuh para intelektual dan pegawai tentera negara itu di bahagian mereka.

Malah beberapa tahun sebelum perjanjian ini, polis rahsia kedua-dua rejim, iaitu Gestapo dan NKVD, telah bekerjasama dengan bertukar-tukar penentang politik yang melarikan diri dari negara masing-masing.

Lebih teruk lagi, NKVD menyerahkan banyak komunis Jerman kepada rakan-rakan Nazi mereka. Kebanyakan mereka yang didagangkan di antara kedua-dua agensi ini akan berakhir di dalam kem tahanan Gulag atau SS.

KGB, agensi keselamatan utama untuk Kesatuan Soviet, adalah pengganti institusi Cheka dan NKVD, beroperasi dari tahun 1954 hingga 1991 dan bertanggungjawab untuk keselamatan negara.

Di luar negara, matlamat utamanya adalah untuk menimbulkan pergolakan politik dan mempromosikan ideologi Marxis.

Salah satu aktiviti paling terkenal KGB adalah menanam cerita palsu di media Barat dan menyebarkan teori konspirasi dengan niat memusnahkan kepercayaan dalam institusi dan menghasut konflik.

Dan pada hari ini, ia dikenali sebagai "berita palsu", tetapi ia sebenarnya berasal dari agensi perisikan Komunis yang mana mereka merujuk sebagai "kesalahan maklumat".

Salah satu kes paling terkenal dalam kempen berita palsu yang berjaya ialah pada tahun 1984 apabila Media AS melakukan liputan berita skandal virus AIDs yang dikatakan dicipta oleh kerajaan Amerika.

Ini sebenarnya adalah satu rancangan yang telah dibuat dengan teliti dan dimasukkan secara strategik ke dalam sumber berita asing oleh perisikan Soviet sehingga ia sampai ke wartawan Barat.

Di Rusia, walaupun KGB telah dibubarkan secara rasmi, pengaruh dan taktiknya masih dapat diperhatikan hari ini dan sudah pasti telah diperhebatkan oleh kemunculan internet.


Apa Sebenarnya Fungsi Planet Terhadap Kita Di Bumi?

Dalam kepala penulis, satu soalan yang sangat kerap berlegar adalah berkenaan kewujudan planet-planet lain. Penulis bukanlah nak menidakkan wujud atau tidak planet di luar sana, tetapi sebaliknya penulis kerap berfikir satu soalan;

'Kenapa ada banyak planet dalam sistem suria kita yang kita tahu setakat ini kosong serta tidak berpenghuni? Apa tujuan Allah swt. menciptakan planet-planet itu untuk diletakkan bersama-sama kita?'

Persoalan itu besar kemungkinan tidak dapat kita jawab dalam kehidupan kita sekarang, tetapi berdasarkan kajian-kajian yang telah dijalankan - ada pembayang-pembayang yang cuba memberikan kita idea kenapa perlu ada planet-planet lain mengelilingi kita. Kami cuba jelaskan secara ringkas keperluannya, setakat apa yang sudah kita ketahui setakat ini.

Tahukah anda apa fungsi lain bulan, selain daripada menyongsangkan cahaya matahari agar malam kita tidak jadi terlalu gelita? Bulan sebenarnya memainkan peranan yang sangat besar dalam mengekalkan kestabilan putaran bumi serta tahap kecondongan bumi, berbanding matahari.

Sekiranya bumi tidak ada bulan sebagai satelitnya, dianggarkan tahap kecondongan bumi akan berubah sebanyak 85 darjah. Sekiranya perubahan itu berlaku, diramalkan paksi bumi akan berubah meletakkan kedudukan kedua-dua kutub utara dan selamat menghadap matahari, sementara garisan ekuator bumi tidak lagi berhadapan dengan matahari.

Perubahan itu akan menyebabkan cuaca yang ada pada bumi berubah sama sekali, disebabkan oleh perubahan suhu yang berlaku pada kutub utara, kutub selatan serta kawasan-kawasan yang mendapat cahaya matahari secara langsung - tidak lagi terlindung oleh kecondongan bumi yang wujud sekarang.

Planet Musytari (Jupiter) merupakan antara planet yang berjaya diterokai secara agak mendalam oleh manusia. Agak banyak yang kita faham tentang planet ini serta pengaruhnya pada bumi. Musytari mempunyai pengaruh yang sangat besar dalam pembentukan cuaca bumi berikutan saiznya yang besar.

Apa yang kita ketahui setakat ini, pengaruh Musytari pada bumi mampu meningkatkan atau menurunkan suhu bumi secara purata sebanyak 2.5 darjah celcius, bergantung kepada kedudukan planet tersebut dengan kita. Kajian yang dijalankan menunjukkan data bacaan suhu bumi disebabkan kedudukan Musytari berlaku sangat konsisten, dengan pusingan lengkap kitaran naik turun suhu setiap 12 tahun sekali - tempoh untuk Musytari melengkap kitaran orbitnya mengelilingi matahari.

Beerdasarkan kedudukan Musytari, akan berlaku kenaikan suhu bumi di bahagian hemisfera utara yang akan berlawan dengan penurunan suhu di hemisfera selatan. Jika berlaku penurunan suhu di hemisfera utara, hemisfera selatan pula akan mengalami kenaikan suhu.

Dalam satu insiden yang dikaji dari tahun 1993 sehinggalah bulan Julai tahun 1994, pelanggaran sebuah komet dengan planet Musytari menjadi peristiwa pertama manusia dapat mengkaji pelanggaran objek-objek di angkasa dan kesan yang terhasil.

Komet yang dinamakan sebagai D/1993 F2 atau Shoemaker-Levy 9 bertembung dengan Musytari kali pertama pada 16 Julai 1994, sebelum pecahannya kembali melanggar permukaan Musytari - menghasilkan 'parut' yang dapat dilihat dari bumi menggunakan teleskop.

Hasil daripada peristiwa itu yang jarang sekali dapat disaksikan, penyelidik mengeluarkan teori bahawa planet Musytari yang mempunyai tarikan graviti yang kuat disebabkan saiznya - mampu memerangkap komet-komet yang terbang di sistem suria daripada merempuh planet-planet lain yang ada. Berapakah saiz Shoemaker-Levy 9? Dianggarkan sekitar 1.8 km diameternya.

Berapakah saiz kesan hentaman komet itu dengan Musytari? Kesannya yang mengambil masa lebih setahun untuk hilang mempunyai saiz anggaran sama besar dengan bumi! Terima kasih Musytari! Harus diberitahu, ada juga ketikanya medan graviti yang dihasilkan Musytari mampu menolak komet-komet terbang lebih hampir dengan bumi, seperti insiden yang dilaporkan berlaku pada tahun 1779.

Dalam kajian angkasa, wujud satu zon selamat yang dinamakan 'zon Goldilocks' atau 'Goldilocks Zone', di mana penyelidik merasakan wujudnya ruangan atau zon yang selamat untuk habitat terbentuk, suhu tidak terlalu sejuk atau terlalu panas dan pembentukan air boleh berlaku tanpa gangguan bintang yang mempengaruhinya - bagi kita, matahari.

Seorang penyelidik bernama Elke Pilat-Lohinger dari University of Vienna, Austria dengan bantuan simulasi komputer berjaya membuktikan bagaimana kesan dua planet gergasi (berbanding bumi) iaitu Musytari dan Zuhal mengekalkan bumi dalam orbitnya - meneruskan aturan perjalanan orbit yang cukup cantik diatur susunannya.

Sekiranya kedudukan Zuhal dialihkan hanya 10 peratus lebih rapat ke bumi, diramalkan akan berlaku situasi yang dilabelkan sebagai 'tarikan jangka waktu' (periodic tug) disebabkan oleh perubahan medan graviti Zuhal kepada bumi - menyebabkan akan berlakunya tempoh di mana bumi keluar daripada zon Goldilocks, menyebabkan suhu di bumi berubah menjadi terlalu panas atau terlalu sejuk.

Dalam kiraan beliau, setiap planet yang ada dalam sistem suria mempunyai pertalian antara satu sama lain yang sangat ketara. Seandainya Zuhrah dan Marikh berubah kedudukannya, bentuk orbit Zuhal akan berubah seterusnya mengubah orbit bumi.

Apabila orbit Zuhal berubah, kawasan di bumi akan terjejas menghalang pembentukan cuaca dan keadaan yang membolehkan sesuatu habitat untuk manusia, haiwan, mikroorganisma dan apa saja makhluk yang hidup di muka bumi ini mampu meneruskan hidup.

Masih banyak misteri tentang alam yang belum dapat kita ketahui, seperti hubungan dan fungsi planet-planet lain dalam sistem suria kepada bumi kita; sama ada wujud atau tidak pengaruh, kesan atau faktornya - jelas sekali aturan alam ini sangat cantik, rumit dan menakjubkan untuk kita fahami kesemuanya.


Sejarah Dan Kisah Bagaimana Ubat Batuk Cap Ibu Dan Anak Terhasil

Jika ditanyakan, pasti hampir semua rakyat Malaysia mengenali ubat batuk terkenal ini. Tersangat popular sehinggakan ia boleh ditemui di hampir kesemua dapur yang ada di Malaysia. Ia masih merupakan sirap yang paling biasa digunakan untuk melegakan tekak ketika musim batuk dan selesema.

Apa yang menarik adalah sirap seperti madu ini langsung tidak terasa seperti ubat dan mudah untuk ditelan walaupun oleh kanak-kanak.

Namun, tahukah anda tentang asal usul di sebalik penghasilan ubat tradisional ini?

Seperti mana nama ubat ini iaitu Ubat Batuk Cap Ibu Dan Anak, ia sebenarnya merupakan satu kisah yang sangat menyentuh tentang kasih sayang seorang anak terhadap ibunya yang sakit.

Kisah ini berlaku lebih dari 400 tahun yang lalu ketika Dinasti Qing, apabila ibu kepada pemuda yang bergelar komander jatuh sakit dan menderita akibat batuk kronik. Anaknya memfokuskan hidupnya untuk mencari penawar untuk ibunya.

Kesemua yang dicuba oleh komander itu gagal, sehinggalah dia bertemu dengan seorang doktor Cina yang memberikannya formula rahsia.

Bertahun-tahun kemudian, sebelum ibu komander itu meninggal dunia, dia membuat satu permintaan kepada anaknya. Permintaan tersebut adalah untuk menghasilkan semula penawar yang mampu menyelamatkan nyawa unntuk orang ramai.

Pemuda tersebut menuruti permintaan ibunya dan menamakan produk tersebut sebagai "Nin Jiom", yang bermaksud "Dalam Ingatan Ke Atas Ibu".

Dan begitulah kisah bagaimana terhasilnya Ubat Batuk Cap Ibu Dan Anak. Apa yang membezakan Nin Jiom Pei Pa Koa daripada yang lain adalah gabungan bahan-bahan semulajadi iaitu gabungan 14 herba Cina yang kaya, dan juga madu yang melegakan.

Anda boleh temui Nin Jiom Pei Pa Koa atau Pei Pa Koa (bermaksud Sirap Loquat) di mana-mana sahaja, malah semakin popular di New York.

Sirap yang kaya ini mendapat sifat penyembuhan dari semua herba tradisional yang digunakan seperti daun loquat, akar liquorice, halia segar dan mentol, yang juga memberikan rasa yang berbeza yang semua orang suka.

Nin Jiom Pei Pa Koa kini menggunakan pengetahuan perubatan Cina tradisional yang digabungkan dengan teknologi terkini untuk menghasilkan ubat yang berkualiti tinggi untuk orang di seluruh dunia.

Menurut sumber lain yang hampir sama, formula ubat batuk ini telah dihasilkan daripada preskripsi yang diberikan oleh seorang doktor keluarga diraja yang bernama Dr. Ip Tin-See.

Ia dikatakan bermula pada zaman Dinasti Qing, selepas Yang Xiaolian yang merupakan seorang komander meminta Dr. Ip Tin-See untuk merawat ibunya yang menderita batuk berterusan selama beberapa bulan.

Campuran herba semula jadi dan madu diberikan kepada Xiaolian oleh doktor tersebut dan berjaya menyembuhkan ibunya.

Dan disebabkan ini, ibu Xiaolian berhajat untuk anaknya menghasilkan ubat batuk tersebut secara besar-besaran untuk tujuan mengubati mereka yang mempunyai sakit yang sama.

Untuk merealisasikan impian ini, keluarga Xiaolian telah mengasaskan sebuah kilang di Beijing bagi mengeluarkan ubat batuk yang diberi nama ‘Nin Jiom’ (ibu saya dalam ingatan) Pei Pa Koa (sirap lokuat).

Ketika perang antara China dan Jepun meletus, keluarga Xiaolian telah melarikan diri ke Hong Kong dan kemudiannya ke Brazil.

Disebabkan mereka memerlukan wang untuk melarikan diri dan juga bimbang formula ubat batuk hilang, keluarga Xiaolian memutuskan untuk melepaskan perniagaan mereka dengan menjualnya kepada seorang pengamal perubatan Cina tempatan bernama Tse Siu-Bong.

Dengan formula yang ada, Siu-Bong terus menghasilkan sirap batuk di kedai perubatan China, dan syarikat Nin Jiom Medicine Manufacturing (HK) Ltd dibina serta diperbadankan pada tahun 1962.

Syarikat ini berpangkalan di Hong Kong dan membina kilang pengeluaran di Taiwan dan Singapura. Rangkaian pengedaran produk ini kemudiannya diperluaskan lagi ke Asia Tenggara menjelang penghujung tahun 1970-an.

Pada hari ini, syarikat ini mempunyai rangkaian jualan antarabangsa yang terdiri lebih daripada 20 buah negara.

Tidak terhad kepada ubat batuk sahaja, jenama Cap Ibu Dan Anak juga mempunyai rangkaian produk lain seperti produk "candy" dengan tiga perisa iaitu asli, super mint dan tangerine-lemon.

Begitulah serba sedikit sejarah asal Ubat Batuk Cap Ibu dan Anak ini. Anda masih ingat dengan bait-bait ini?


Sindrom Stockholm - Perasaan Sayang Mangsa Tebusan Terhadap Penculik Mereka

Sekiranya kita diculik oleh penjenayah dan dijadikan tebusan, sudah pastilah kita akan berada dalam ketakutan kerana risau akan keselamatan kita. Pada masa yang sama, kita akan berasa marah kpeada penjenayah tersebut kerana diri kita telah dipergunakan dan dijadikan mangsa tebusan.

Namun, tahukah anda terdapat satu keadaan atau sindrom pelik yang menyebabkan mangsa penculikan boleh mempunyai perasaan simpati dan kasihan kepada penjenayah yang telah menculik mereka. Kedengaran pelik bukan?

Keadaan ini dikenali sebagai Sindrom Stockholm (Stockholm Syndrome). Malah, pihak penyiasat FBI di Amerika SYarikat sendiri telah membuat pendedahan yang mengejutkan ini dimana mereka mendapati terdapat 8% mangsa penculikan menunjukkan bukti apa yang dikenali sebagai Sindrom Stockholm ini.

Lebih pelik, golongan penjenayah ini bukan sekadar penculik, malah 96% daripadanya adalah yang melibatkan kes bunuh diri, keganasan rumah tangga dan termasuklah orang yang mempunyai hubungan sebelumnya dengan mangsa.

Penembak tepat yang bersiap sedia di hadapan bank dalam tragedi rompakan bank  Kreditbanken di Stockholm, Sweden

Istilah ini pertama kali digunakan oleh media pada tahun 1973 apabila merujuk pada 4 orang mangsa yang dijadikan tebusan semasa rompakan bank di Stockholm, Sweden. Keempat-empat orang mangsa tebusan ini berkelakuan pelik apabila seolah-olah mempertahankan penjenayah tersebut dengan tidak mahu mmberi keterangan di mahkamah.

Tindakah mereka ini langsung tidak disebabkan berasa takut kerana sudah diugut oleh penjenayah untuk berbuat demikian. Sebaliknya, ia tindakan sukarela yang dibuat oleh kesemua mangsa bagi mengelakkan penjenayah tersebut didapati bersalah oleh pihak mahkamah.

Sindrom Stockholm adalah paradoks kerana sentimen simpati mangsa tawanan  terhadap penculik mereka adalah bertentangan dengan ketakutan yang sepatutnya dialami oleh mangsa penculikan itu sendiri. Ianya adalah kecenderungan secara psikologi mangsa untuk mempunyai hubungan baik atau bersimpati dengan individu yang melakukan kejahatan kepada mereka.

Walaupun perkara ini dianggap sebagai fenomena psikologi, Sindrom Stockholm bukanlah masalah mental. Sebaliknya, ia dikelaskan sebagai sindrom. Untuk didiagnosis dengan sindrom seperti Sindrom Stockholm, seseorang harus menunjukkan hampir kesemua gejala yang berkaitan dengan sindrom ini sendiri.

Tidak seperti kebanyakan sindrom lain yan ditemui oleh para doktor berdasarkan simptom-simptom yang ditemui pada pesakit. Asal-usul Sindrom Stockholm  pertama kali dikesa pada satu peristiwa rompakan bank di Stocholm pada tahun 1973.

Pada peringkat awal, kewujudan sindrom ini dipertikaikan kerana seakan-akan tidak logik. Tindakan dan sikap yang serupa dengan mereka yang menderita sindrom Stockholm juga ditemui dalam mangsa penderaan seksual, pemerdagangan manusia, keganasan, dan penindasan politik dan agama.

Pada pagi 23 Ogos 1973, Jan-Erik Olsson yang sememangnya sudah berada dalam senarai penjenayah yang dikehendaki, telah masuk ke Kreditbanken, sebuah bank di Stockholm, Sweden. Dia kemudiannya  menembak dua pegawai polis Sweden sebelum mengambil empat tebusan pekerja bank.

Sebagai sebahagian daripada senarai tuntutan yang dikeluarkan kepada pihak berkuasa, dia mengarahkan pihak polis membawa Clark Olofsson, salah seorang kawannya dari penjara, dibawa kepadanya.

Para tebusan ini telah ditahan selama 6 hari sebelum pihak polis akhirnya menggunakan gas pemedih mata untuk melepaskan tebusan dan menangkap penjenayah ini. Kejadian ini telah menarik perhatian seluruh dunia. Walau bagaimanapun, sepanjang 130 jam itu, satu lagi perkara yang pelik berlaku.

Tebusan Olsson mula merasakan simpati terhadap penangkap mereka.  Seorang tebusan, Kristin Ehnmark, memberitahu pemberita selepas kejadian itu bahawa dia dan rakan-rakannya lebih takut kepada polis daripada Olsson. Dia dan rakannya yang lain memberitahu pihak berkuasa bahawa mereka dilayan dengan baik oleh Olsson, walaupun dia menjadikan mereka sebagai tawanan.

Selain itu Olsson memberikan jaketnya kepada Kristin apabila dia mula menggigil dan ketika Elizabeth Oldgren, seorang lagi tebusan berasa sesak (claustrophobic), Olsson membiarkannya berjalan di luar bilik kebal di mana dia memegang semua orang tebusan.

Perasaan simpati terhadapn Olimpson berterusan walaupun selepas kejadian tersebut berakhir dan sebahagian daripada mereka juga pergi melawat Olsson di penjara kerana berasa kasihan dengannya.

Individu yang mempunyai Sindrom Stockholm juga boleh bergantung secara emosi kepada penjenayah. Hal ini kerana seorang mangsa yang mempunyai Sindrom Stockholm mungkin menjadi semakin ketakutan dan tertekan dan akan menjadikan keupayaan untuk menjaga diri mereka sendiri semakin menurun.

Ketakutan ini seterusnya akan menjadikan mereka lebih bergantung kepada penculik mereka untuk menjaga diri mereka.

Mangsa Sindrom Stockholm mungkin akan menolak untuk diselamatkan oleh pihak berkuasa kerana berasa selamat di bawah jagaan penjenayah

Tidak ada penjelasan jelas mengapa Sindrom Stockholm berlaku. Pakar-pakar kesihatan mental telah mencadangkan ianya adalah strategi perlindungan dan cara mengatasi ketakutan oleh mangsa penderaan emosi dan fizikal.

Dalam sebuah laporan kesihatan yang diterbitkan pada 1995, Dee L. R. Graham, pakar psikologi dan Profesor di University of Cincinnati dan rakan-rakannya menerangkan bahawa sindrom Stockholm kemungkinan besar akan berlaku di bawah empat syarat berikut:

Satu penjelasan mengenai kemungkinan bagaimana sindrom ini terjadi adalah pada mulanya, penjenayah mungkin mengancam untuk membunuh mangsa dan hal ini akan menimbulkan ketakutan pada mangsa. Namun, apabila penculik tidak mencederakan mangsa, mangsa mungkin merasa bersyukur dan berasa selamat di bawah jagaan penculik. Mangsa berasa seolah-olah penjenayah itulah yang sedang menjaga mereka.


10 Kisah Kapsul Masa Yang Mengecewakan Selepas Dibuka Dan Digali

Menanam kapsul masa adalah satu perkara yang sangat menyeronokkan dan keseronokkan itu berkali ganda apabila tiba masanya untuk kita menggali dan membukanya.

Penanaman kapsul masa adalah satu upacara baru yang mula popular pada tahun 1939 dimulai dengan penanaman Kapsul Masa Westinghouse di Pesta Dunia.

Kapsul yang sangat terkenal itu dijadualkan untuk digali semula pada tahun 6939, mengandungi item quotidian dan penulisan meluas tentang sejarah manusia yang dicetak pada mikrofilem (bersama-sama dengan arahan bagaimana membina penampil mikrofilem).

Ia merupakan projek yang bercita-cita tinggi, dengan jurutera mereka bentuk kapsul itu untuk mampu bertahan tempoh yang lama.

Namun, tak semua kapsul masa memberikan kegembiraan kepada orang ramai apabila ia dibuka berpuluh-puluh atau beratus tahun kemudian. iluminasi.com kongsikan 10 kapsul masa sejarah yang sangat mengecewakan.

Pada September 2019, para penduduk Derry, New Hampshire berkumpul di perpustakaan tempatan untuk menyaksikan apa yang mereka harapkan menjadi satu saat penting dalam sejarah bandar itu: Pembukaan kapsul masa 1969, yang mana mereka percaya mungkin mengandungi memorabilia dari angkawasan terkenal yang berasal dari Derry, iaitu Alan Shepard.

Menurut pengarah perpustakaan Cara Potter, mereka sangat terkejut kerana tidak menemui apa-apa di dalamnya.

Walaupun tiada rekod yang menulis apa sebenarnya tersimpan dalam peti keselematan itu, diketahui bahawa kapsul masa itu telah dipindahkan beberapa kali dalam tempoh beberapa dekad.

Dan kombinasi nombor untuk membuka peti tersebut berada di bahagian belakangnya. Reed Clark, 90, penduduk tempatan berkata bahawa dia tidak dapat memahami mengapa ada orang yang mahu mengambil kapsul tersebut.

Ahli sejarah tempatan Paul Lindermann berkata bahawa terdapat sesuatu yang mungkin sangat berharga di dalamnya, termasuk barangan milik Alan Shepard.

Pada tahun 1961, Plaza Campbell yang merupakan pusat membeli belah berhawa dingin pertama di Amerika Syarikat yang terletak di Tucson, Arizona, meraikan pembukaannya. Untuk menjadikan acara itu tidak dilupakan, pihak pemaju menanam sebuah kapsul masa di bawah pasar raya itu dan mengharamkan sesiapa sahaja untuk mengambilnya untuk tempoh 25 tahun.

Apabila tibanya tahun 1986, satu lagi perayaan dilakukan untuk menggali kapsul tersebut. 3 kru TV merakamkan saat-saat di mana pekerja yang diiringi oleh bekas datuk bandar Tucson menggali kapsul itu dan membukanya.

Ahli arkeologi William Rathje berada di tempat kejadian dan kemudiannya melaporkan apa yang terkandung di dalamnya hanyalah surat khabar tempatan yang sudah pudar dan juga beberapa keping kad perniagaan.

Pada tahun 1965, para pekerja di Dafoe Shipbuilding Co. in Bay City, Michigan menanam "Kapsul Keamanan John F. Kennedy". Ia sepatutnya kekal di dalam tanah untuk 100 tahun, sehinggalah ahli-ahli majlis bandar menjadi tidak sabar pada tahun 2015 dan memerintahkan supaya ia digali 50 tahun lebih awal daripada yang dirancang.

Apabila kru-kru membuka kapsul gergasi itu, mereka mendapati bahawa ia tersangat basah. Ini kerana pembuat kapal yang bertanggungjawab untuk menutup kapsul itu tidak dapat menghalangnya daripada dimasuki air.

Kebanyakan barangan yang terkandung di dalamnya adalah kertas-kertas yang musnah selepas 50 tahun terendam di dalam air.

Barangan bukan kertas yang dapat dikenal pasitu termasuklah sepasang kasut but wanita, pengepit ais gergasi, pengasah pencel, lesung batu, riben, pengisar kopi, mentol, seterika bukan elektrik dan banyak lagi.

Pada tahun 1947, penguasa Westport Elementary School di Missouri menanam kapsul masa yang tidak akan dibuka untuk tempoh 50 tahun akan datang.

Dia meninggalkan nota yang memperincikan tentang perkara ini, tetapi dia lupa untuk memasukkan sebarang maklumat mengenai lokasi kapsul itu.

Apabila tiba masa untuk mengambilnya, tiada siapa tahu di mana hendak mula menggali. 'Kami menggelarkannya sebagai sejarah misteri," kata seorang guru yang ditugaskan untuk mencarinya.

Malah, usaha pencarian adalah mustahil kerana peta sekolah itu juga telah hilang.

Untuk ulang tahunnya ke-350 pada tahun 2015, penduduk Smithtown di Long Island, New York membuka kapsul masa yang telah ditanam di hadapan dewan bandar pada tahun 1965.

Perayaan pembukaan diadakan, dan ramai lebih daripada 175 penduduk berkumpul untuk menyaksikan pegawai bandar yang berpakaian kostum secara dramatik mendedahkan kandungannya.

Antara barangan yang ditemui adalah pengisytiharan kumpulan Brothers of the Brush, kertas dan peralatan dari acara ulang tahun ke-300, buku telefon, edisi The Smithtown News, wang dari tahun 1950-an dan 60-an, topi hitam lelaki, dan bonet putih.

Penduduk dan pegawai bandar itu berasa sangat terkejut, dengan mengatakan bahawa mereka menjangkakan orang-orang yang menanamnya mempunyai imaginasi yang lebih baik dan memasukkan artifak-artifak pada waktu itu ke dalam kapsul masa tersebut.

Menurut Kiernan Lannon, pengarah eksekutif Persatuan Sejarah di bandar ini, apa yang paling menarik yang keluar dari kapsul tersebut adalah baunya yang sangat teruk. "Ia adalah bau hapak yang paling kuat saya pernah hidu," kata Kiernan.

Pada tahun 2014, pelajar New York Mills Union Free School District memenuhi dewan perhimpunan untuk menyaksikan pembukaan kapsul masa yang berusia 57 tahun.

Kapsul itu yang ditanam di bawah batu asas sekolah, telah didedahkan mengandungi "duit syiling tahun 1957, senarai kelas, buku panduan guru dan risalah peruntukan.

Dalam video yang memaparkan penggalian kapsul masa itu, anda boleh mendengar suara-suara pelajar yang sangat kecewa kerana mengharapkan sesuatu yang lebih bermakna.

Para penduduk Otta, Norway tidak sabar-sabar menunggu hari di mana mereka akan membuka pakej yang telah ditanam pada tahun 1912 dan diberikan kepada datuk bandar pertama pada tahun 1920, bersama dengan nota: "Boleh dibuka pada tahun 2012."

Penduduk bandar itu berharap ia terkandung kontrak masa depan minyak, sementara ahli sejarah secara optimistik meramalkan peninggalan dari perang 400 tahun.

Bungkusan itu dibuka pada akhir upacara sangat mewah serta menampilkan persembahan muzik dan ucapan.

Orang ramai termasuk Puteri Astrid dari Norway, harus menunggu 90 minit yang sangat mengujakan sebelum sampai ke acar utama.

Setelah dibuka, apa yang ditemui adalah assatu lagi bungkusan di dalamnya, dan di dalam bungkusan itu terdapat beraneka kertas, yang mana mengecewakan semua orang.

Antara dokumen-dokumen yang ditemui termasuklah surat khabar bertarikh 1914 dan 1919, beberapa tahun selepas pakej itu mungkin dimeteraikan. Walaupun dianggap sahih, penemuan itu tetap mengelirukan.

Pada tahun 1995 di New Zealand, satu kapsul berusia 100 tahun yang disangka mengandungi dokumen sejarah telah dibuka oleh cendekiawan dengan harapan yang sangat tinggi.

Menurut The New York Times, apa yang mereka dapat hanyalah air berlumpur dan sebutir butang.

Michigan State Capitol merayakan ulang tahun ke-100 nya pada tahun 1979, dan para pegawainya menandakan peristiwa tersebut dengan membuka kapsul yang telah ditanam di bawah asas bangunan tersebut.

Walaupun senarai kandungan kapsul itu sangat menarik iaitu akhbar tahun 1873, sejarah negara, sejarah Free Masonry, salinan Deklarasi Kemerdekaan, plat perak yang ditulis dengan nama pegawai Lansing, dan kertas lain mengenai topik khusus, namun semua ini tidak termasuk dalam kotak tersebut.

Menurut Robert Warner, bekas pengarah Perpustakaan Sejarah Bentley University of Michigan, barang-barang dalam kapsul itu berada dalam keadaan yang sangat teruk. Kerosakan disebabkan oleh air telah mmembuatkan kertas-kertas musnah.

Dewan Muzik Negara Pioneer Village di Australia telah dibiarkan dalam keadaan yang rosak, yang mana menjadikan penemuan sebuah plak di dalamnya pada tahun 2014 menjadi sesuatu yang sangat menarik.

Dan terdapat teori yang mengatakan mungkin terdapat janji yang ditanam di bawah tempat terbengkalai itu. Tersembunyi di balik tumbuh-tumbuhan yang terlalu semak, plak itu tertulis:

Menurut apa yang diceritakan oleh Paleofuture, kapsul tersebut lambat dibuka 10 tahun, walaupun para peminat yang kerap hadir ke dewan muzik itu berkata mereka tahu yang ada di dalamnya, iaitu sekeping gambar Keith Urban ketika muda.

Pemuzik itu bermula di Pioneer Village, dan gambar tersebut ditanam untuk meraikan bintang tempatan.

Apa yang aneh adalah satu kapsul berbeza dari tahun 1994 telah ditemui di tanah dewan muzik itu yang terbengkalai pada tahun 2013.

Peminat Keith Urban membukanya dengan bersemangat, dengan anggapan bahawa mereka telah menemui gambar tersebut tetapi kecewa apabila ia tidak mengandungi apa-apa.

Di Malaysia, dikatakan terdapat 5 kapsul masa yang telah ditanam sejak 28 tahun dahulu oleh Tun Dr. Mahathir (PM), Dato Seri Anwar Ibrahim (TPM) dan Tun Daim Zainuddin (Menteri Kewangan). Lokasi kapsul adalah seperti berikut :

Persoalannya ialah bila nak buka? Sepatutnya tahun ini, sudah 4 kapsul yang patut dibuka tidak termasuk kapsul di Sunway Putra Mall yang patut dibuka pada tahun 2087.


Ke Mana Hala Tuju Parti Roket DAP?

Seringkali dimomokkan sebagai pihak yang paling dibenci dalam gabungan (bekas) kerajaan Pakatan Harapan, parti Democratic Action Party atau DAP terus menjadi beg pasir belasahan seteru politik yang bertentangan ideologi di negara kita.

Digambarkan dengan istilah rasis, cauvinis serta lebih mementingkan kaum Cina, stigma yang dihadapi oleh DAP sebenarnya layak dikatakan menjadi antara punca utama kejatuhan kerajaan Pakatan Harapan.

Adakah benar parti ini seburuk seperti yang digambarkan ataupun propaganda politik pihak lawan, berjaya membuatkan masyarakat menerima persepsi negatif itu atau DAP sendiri tidak membantu menjernihkan sentimen negatif yang mereka terima? Bagi penulis, masalah itu sebenarnya berpunca daripada kedua-duanya yang menjadi faktor utama.

Satu isu yang sangat sukar ditangkis oleh parti DAP adalah bagaimana mereka dilabelkan sebagai parti yang mewakili kaum Cina, sedangkan perlembagaan parti itu sendiri sudah menyatakan sejelas mungkin - gagasan DAP merupakan gagasan pelbagai kaum dan pelbagai bangsa.

Bagaimanapun, sekiranya kita tanya seseorang yang mengambil sikap neutral wujudkah kecenderungan DAP untuk meletakkan keutamaan mereka berat kepada kaum Cina; besar kemungkinan jawapan yang akan terima sudah pastilah mengakuinya ada.

DAP gagal mengikis stigma 'DAP untuk orang Cina' kerana tidak diketahui apa sebabnya, walaupun perjuangan DAP nyata perjuangan kesamarataan bangsa - masih terlalu banyak isu yang dibangkitkan DAP nyata hanya berorientasikan kepada apa yang dimahukan orang Cina.

Isu UEC dan sekolah jenis kebangsaan menjadi peluru utama (bekas) pembangkang menghentam kerajaan Pakatan Harapan namun perkara itu seakan-akan tidak diendahkan oleh kepimpinan tertinggi DAP. Seolah-olah DAP langsung tidak menghiraukan penolakan orang Malaysia, khasnya orang Melayu dan masyarakat Bumiputera yang mahu isu itu agar tidak lagi dipanjangkan.

Selain itu, pengumuman kenyataan-kenyataan rasmi dari Kementerian diwakili ahli parti DAP yang dibuat dalam bahasa mandarin juga menunjukkan kegagalan DAP dalam menelusuri dan memahami pembentukan persepsi yang diharapkan berlaku.

DAP kelihatan terlalu gelojoh mahu memaksa rakyat Malaysia faham mandarin sehinggakan seperti mengabaikan kedudukan bahasa Melayu sebagai bahasa kebangsaan negara kita. Tidak salah untuk penulis sifatkan tindakan menyiarkan kenyataan rasmi kerajaan lengkap dengan jata negara kita dalam bahasa mandarin, merupakan satu perbuatan yang sangat biadab serta tidak patut dilakukan - oleh sebuah parti yang sepatutnya mewakili pelbagai kaum.

Satu perkara baik yang penulis perlu akui tentang DAP adalah keberkesanan mereka dalam bentuk pentadbiran. Mereka mempunyai beberapa orang wakil kabinet yang harus dikatakan berkebolehan, setaraf dengan wakil-wakil handal komponen Pakatan Harapan yang lain.

Bagaimanapun, keberkesanan kerja semata-mata atau bijak mengurus tidak akan membantu perang persepsi yang akan senantiasa berlaku dalam politik. Kegagalan DAP dalam memahami sentimen dan sensitiviti masyarakat kita apabila beberapa pemimpin kanan parti tersebut secara terbuka bermulut lancang tak kena tempat menyebabkan ramai yang tawar hati pada mereka.

Salah satu punca kegagalan DAP dalam mengawal persepsi orang ramai sudah pastilah berkait dengan isu komik propaganda yang menyanjung pemerintahan negara China. Kita semua tahu isu itu sengaja diperbesarkan pihak pembangkang pada ketika itu tetapi untuk seorang rakyat Malaysia yang akur dengan perlembagaan - perkara itu memang wajar diperbesarkan dan dihebohkan.

Masa depan bagaimana mahu digarap oleh DAP untuk Malaysia? Sekiranya gagasan 'Malaysia untuk orang Malaysia' atau 'Malaysian Malayisa' menjadi sasaran utama - mengapa segala tindak tanduk DAP seakan mencerminkan yang DAP tidak faham psiki atau mentaliti penduduk kita secara keseluruhannya?

Dakwaan-dakwaan besar melibatkan parti DAP dan krisis yang berlaku dalam Kementerian Pendidikan, seperti yang didedahkan bekas pegawai Menteri Pendidikan belum dapat dijawab dengan baik.

Selain itu dakwaan gergasi bahawa isu penjualan konsesi lebuhraya PLUS kepada pihak tertentu yang menyebabkan kekeruhan hubungan Perdana Menteri ke 7, Tun Mahathir Mohamad dengan pemimpin DAP dalam kerajaan masih belum dijelaskan.

Setelah diberikan peluang hampir 2 tahun untuk menunjukkan kemampuan mentadbir, DAP menampakkan kepada masyarakat Malaysia kekuatan mereka dan kelemahan mereka, secara tampak. Mereka setia pada parti, tidak mudah dibeli. Bergerak secara teratur, punya visi dan misi yang terancang.

Bagaimanapun DAP rakus dalam usaha mahu mengubah Malaysia mengikut acuan DAP sehinggakan orang ramai mual dengan sikap pimpinan parti itu. Label 'pro Cina' gagal diubah, sebaliknya diperkukuhkan lagi tanpa ada usaha memperbaikinya. DAP bermula dengan harapan ramai orang berbilang kaum, sebaliknya mensia-siakan peluang yang terhidang - berubah menjadi parti yang kerap menjadi mangsa momokan seteru politik mereka.

Apa yang DAP boleh buat untuk kekal relevan dalam politik Malaysia? Pertukaran kepimpinan teratas yang lebih mencerminkan semangat kerjasama antara semua kaum perlu menjadi perubahan terbesar, membuang stigma-stigma 'DAP parti Cina' yang telah terlalu lama menghantui parti tersebut.

Selaras dengan perubahan pucuk pimpinan yang lebih mesra masyarakat Malaysia, sudah pastilah secara perlahan-lahan visi DAP juga tidak lagi terarah kepada perjuangan bagi memenuhi permintaan kaum Cina - sebaliknya akan lebih tersusun dalam usaha meletakkan rakyat Malaysia sebagai isu utama. Yang penting, semuanya perlu dilakukan berdasarkan kepada perlembagaan negara kita.

Satu soalan yang bermain dalam fikiran penulis sepanjang perubahan politik negara kita selepas kejatuhan kerajaan Pakatan Harapan, adalah kebangkitan politik sentrik-Melayu yang dilihat bakal terus menguasai sentimen masyarakat sehingga pilihanraya seterusnya.

Melihat reaksi pemimpin DAP selepas terbubarnya kerajaan Pakatan Harapan, dapat dilihat bahawa masih ramai ahli DAP yang tidak sedar di mana silap mereka sebelum ini - sehingga menjadi penyumbang utama kejatuhan kerajaan yang berjaya menjinakkan gabungan berusia 60 tahun menguasai politik negara.

Apa yang ditakuti, majoriti parti politik di pihak pembangkang akan mula merasakan kerjasama dengan DAP dilihat sebagai satu beban, dalam menarik hati pengundi yang rata-ratanya mula dapat menerima realiti. Adakah parti-parti politik akan berani mengambil risiko bersatu dengan DAP dalam iklim politik negara kita yang seakan terus mahu memainkan sentimen melanyak DAP?

Seandainya Pakatan Harapan kekal dalam komposisi sekarang, pada hemat penulis amat sukar untuk gabungan itukembali menambat hati pengundi kerana parut-parut yang terhasil, masih belum diubati. Salah satu parut itu, adalah parti DAP.

DAP perlu menjalani proses kesamarataan, menampilkan pemimpin peringkat tertinggi yang lebih majmuk pecahannya serta mengawal stigma cauvinis yang kerap dilemparkan pada mereka.

Sekiranya itu sudah berlaku, tidak sukar untuk Malaysia terbuka menerima Perdana Menteri dari parti DAP yang pertama.


5 Sejarah Unik Nombor (Plat) Pendaftaran Kenderaan di Malaysia

Sekiranya anda memandu, semua kenderaan yang ada di atas jalan raya mempunyai nombor pendaftaran kenderaan yang perlu dipamerkan di bahagian depan dan belakang kenderaan tersebut.

Tak kiralah apa saja bentuknya, sama ada kereta, motosikal, lori, van atau bas - semua kenderaan berenjin kecuali basikal perlu didaftarkan. Bagaimana sistem nombor pendaftaran itu dimulakan di negara kita dan sejak bilakah nombor pendaftaran kenderaan di gunakan di seluruh dunia?

Berikut adalah lima fakta menarik tentang nombor pendaftaran kenderaan yang dapat kami kongsikan untuk ada hari ini.

Perancis merupakan negara pertama dalam dunia mewajibkan pengguna kenderaan untuk mendaftarkan kenderaan mereka menerusi pengenalan ordinan polis pada 14 Ogos 1893.

Walau demikian, pelaksanaan sepenuhnya di Perancis hanya berjaya dilakukan pada 30 September tahun 1901. Pengenalan ordinan bersifat mandatori di Perancis memerlukan mana-mana pemilik kenderaan yang mampu mencapai kelajuan melebihi 30 km/j wajib didaftarkan.

Belgium menjadi negara pertama dunia mewajibkan keseluruhan pemilik kereta di semua negeri di dalamnya melakukan pendaftaran, dengan pengenalan pemasangan plet pendaftaran bernombor - lebih awal berbanding Perancis, walaupun Perancis yang memperkenalkan sistem pendaftaran kenderaan pertama di dunia.

Apa nombor kenderaan pertama didaftarkan di Perancis? Rujuk gambar di atas.

Kereta pertama di negara kita dibawa masuk oleh peniaga bernama Eu Tong Sen pada tahun 1902 yang tinggal di Perak.

Walaupun begitu pada zaman tersebut, usaha untuk mewujudkan keseragaman dalam sistem pendaftaran belum ada. Ini kerana kuasa pendaftaran kenderaan jatuh kepada kuasa ketua polis negeri masing-masing menyebabkan peraturannya jadi berbeza-beza. Ada negeri mewajibkan pendaftaran dan ada yang tidak.

Di Perak oleh kerana ketua polis di sana merasakan singkatan 'PK' sangat sesuai untuk merujuk kepada singkatan Perak, pada mulanya semua kenderaan di Perak yang ada pada ketika itu termasuklah kereta milik Eu Tong Sen - didaftarkan dengan huruf pendaftaran 'PK' sebagai pangkalnya.

Selepas berakhirnya penjajahan Jepun di Tanah Melayu dan British kembali mentadbir, wujud usaha kerajaan British untuk menyatukan sistem pendaftaran yang ada agar lebih mudah dikendalikan - berbanding sistem mengikut negeri masing-masing sebelum itu.

Pengenalan akta baru oleh kerajaan British memperkenalkan sistem susunan huruf pendaftaran mengikut abjad yang lebih teratur dan tersusun, diperkenalkan di semua negeri secara seragam pada tahun 1945. Huruf A diberikan kepada Perak sebagai mengingati kemasukan kereta pertama di Tanah Melayu, yang digunakan di negeri itu.

Walaupun Eu Tong Sen adalah pengguna kereta pertama di sini, pemilik plat pendaftaran pertama pula bukanlah miliknya.

Rekod pendaftaran menunjukkan pemilik pertama yang berjaya mendapatkan plet A1 adalah seorang lelaki British bernama Claude Henry Labrooy. Beliau bertugas sebagai seorang arkitek dan kontraktor di Ipoh, Perak menjadi individu pertama menggunakan nombor pendaftaran A1 di Tanah Melayu.

Antara sumbangan beliau yang masih dikenang sehingga kini khasnya komuniti penganut Kristian, adalah merekabentuk dan menguruskan pembinaan The Mission House di Ipoh pada tahun 1913. Bangunan itu kini dikenali sebagai Gereja Gospel Elim terletak di Jalan Chung Thye Phin.

Kini nombor plat pertama dari segi susunan di negara kita, dimiliki oleh Sultan Selangor yang memadankan nombor bersejarah itu dengan kenderaan mewah milik Baginda.

Tidak ada apa-apa sebab yang khusus kenapa tentera negara kita menggunakan huruf Z sebagai permulaan, melainkan bagi tujuan memudahkan pengenalan serta huruf Z seakan bebas, tidak mewakili mana-mana negeri.

Sedar tak - walaupun semua kenderaan tentera kita didaftar bermula dengan huruf Z di depan, wujud perbezaan kategori pendaftaran kenderaan milikan tentera. Z1 hanya dikhaskan untuk Panglima Angkatan Tentera Malaysia.

ZA, ZB, ZC dan ZD digunakan bagi mewakili kenderaan kendalian tentera darat, ZL mewakili tentera laut dan ZU bagi mewakili tentera udara. ZZ pula dikhaskan untuk kegunaan orang biasa, iaitu penjawat awam yang berkhidmat dengan Kementerian Pertahanan.


7 Sisi Gelap Bagaimana Amazon Melayan Pekerja Di Gudang Mereka

Sebaik sahaja anda menekan butang "Place Your ORder", pasukan pekerja di gudang Amazon bertungkus-lumus untuk memastikan barangan yang dipesan sampai di hadapan pintu rumah anda secepat mungkin.

Bagi kebanyakan kita yang hanya berada di hadapan komputer di rumah, Amazon adalah salah satu kemewahan dunia moden yang sangat hebat, namun bagi mereka yang bekerja di gudang ini, ia adalah satu mimpi negeri.

Amazon digelarkan sebagai salah satu tempat kerja paling teruk di Amerika Syarikat, dan iluminasi.com kongsikan 7 fakta mengejutkan mengenai bekerja di gudang Amazon.

Amazon mahu pekerja mereka untuk menjadi sangat produktif dan mereka tidak takut untuk memecat pekerja jika dilihat seperti tidak cekap. Para pekerja Amazon dilengkapkan dengan sebuah program yang dikenali sebagai "ADAPT", yang membolehkan mereka mengesan segala kerja yang dilakukan.

Program ini mengesan berapa banyak barang yang diimbas oleh para pekerja, dan jika anda berhenti walaupun sesaat, ia dapat dikesan yang membolehkan anda dipecat.

Secara purata, pekerja Amazon dikehendaki untuk mengimbas item baru bagi setiap 11 saat, yang membawa kepada lebih daripada 300 item sejam.

Jika anda berehat walaupun ke tandas, mesin tersebut akan menambahkan "waktu tugasan" dan jika ia terlalu tinggi, anda akan dipecat. Para pekerja gudang Amazon memberitahu bahawa mereka pernah melihat pekerja yang sudah 5 tahun bekerja dibuang begitu sahaja kerana hal ini.

Dalam satu kes saman, sebuah gudang Amazon terpaksa melaporkan jumlah pekerja yang dipecat dan jumlahnya agak memeranjatkan. Sistem ADAPT gudang ini sahaja telah memecat 300 orang pekerja sepenuh masa dalam setahun.

Apabila berhenti sesaat pun boleh membuatkan anda kehilangan kerja, maka urusan ke tandas boleh membunuh kerjaya anda di Amazon. Hal ini menjadi lebih buruk jika tugasan anda berada jauh dari tandas.

Sesetengah pekerja Amazon mengaku bahawa untuk terus bekerja untuk syarikat ini, mereka membuang air kecil di dalam botol dan tong sampah. Bukan semua orang sanggup melakukannya, namun bagi mereka yang tidak dapat menahan, mereka terpaksa melakukannya.

Malah, ada yang mengaku tidak minum walaupun setitik air dalam tempoh 10 jam untuk mengelakkan daripada membuang air kecil, manakala pekerja lain yang menahan kencing telah mengalami jangkitan saluran kencing.

Hal ini bertambah buruk bagi pemandu penghantaran di mana ada yang mengaku bahawa untuk menghantar barangan tepat pada masa, mereka membuang air besar di dalam van penghantaran.

Ketika Thomas Becker mengalami serangan jantung di gudang Amazon pada tahun 2017, dia merayu kepada rakan-rakan sekerjanya: "Jangan biarkan saya mati". Namun, mereka tetap membiarkannya sehingga mati.

Salah seorang rakan sekerja Thomas yang melihat kejadian itu menelefon penyelia bertugas dengan serta-merta dan meminta mereka menelefon ambulans, namun pihak pengurusan gudang Amazon tersebut lebih mengambil berat tentang keselamatan premis mereka berbanding nyawa pekerja mereka.

Pihak pengurusan meminta semua orang yang hadir untuk memberikan maklumat peribadi, termasuklah nombor keselamatan sosial dan tarikh lahir, sebelum meminta bantuan. Dalam

Sementara itu, tiada apa yang dilakukan untuk membantu Thomas. Terdapat kotak-kotak defibrillator di sekitar gudang yang dapat menyelamatkan nyawanya. Namun, kotak-kotak tersebut kosong tanpa alat tersebut, yang hanya diletakkan di dinding sebagai hiasan.

Jadi, tiada siapa yang dapat melakukan apa-apa sehinggalah bantuan kecemasan tiba.

Selepas 25 minit Thomas diserang sakit jantung, barulah ada yang menelefon 911 dan apabila mereka sampai, pihak pengurusan enggan membenarkan mereka masuk melalui pintu untuk memuatkan barangan, yang mana terus membawa mereka ke lokasi Thomas.

Sebaliknya, pembantu kecemasan pula disoal siasat di pintu, dan dibawa masuk melalui jalan yang jauh dalam premis tersebut, melambatkan proses menyelamatkan Thomas selama 7 minit.

Sebaik sahaja mereka tiba di lokasi Thomas rebah, pekerja malang ini sudah berhenti bernafas.

Walaupun risiko untuk dipecat di gudang Amazon agak tinggi, namun risiko untuk cedera adalah lebih tinggi. Satu gudang melaporkan 422 kecederaan dalam setahun sahaja, yang mana lebih daripada 4 kali ganda bagi purata industri ini.

Kadar kecederaan Amazon yang sangat tinggi mempunyai kaitan langsung dengan quota mereka yang tidak terhingga.

Permintaan yang terlalu tinggi membuatkan para pekerja terpaksa mengambil jalan pintas dan tidak mengendahkan garis panduan untuk menyiapkan tugasan.

Tetapi di gudang Amazon, mengalami kecederaan bukanlah satu alasan untuk berehat. Sebab itu gudang-gudang mereka dilengkapi dengan mesin layan diri perubatan percuma kepada sesiapa sahaja.

Seorang pekerja memberitahu wartawan bahawa dia memulakan kerja dengan memakan Advil seperti memakan gula-gula kerana sakit seluruh badan.

Kematian Ernest Becker bukanlah satu-satunya kejadian melibatkan Amazon. 2 tahun kemudian, seorang lagi pekerja Amazon maut akibat serangan jantung. Dan sekali lagi, pasukan Amazon membiarkan dia terbaring di atas lantai selama 20 minit.

Di antara November 2018 dan November 2019, terdapat 6 kematian yang berlaku di gudang Amazon dan syarikat ini berjaya menyalahkan pihak lain. Satu-satunya kes yang mana Amazon dipertanggungjawabkan adalah dalam kes Phillip Lee Terry yang dihempap sehingga maut oleh sebuah forklift pada tahun 2017.

Phillip merupakan bekas ahli pemasaran tanpa pengalaman mengendalikan jentera berat. Namun sebaik sahaja dia diambil bekerja di Amazon, dia dipertanggungjawabkan untuk memandu dan membaiki forklift tanpa sebarang latihan.

Phillip tidak mengetahui tentang langkah berjaga-jaga yang diperlukan ketika berkaitan dengan forklift, dan ketika dia cuba membaiki jentera itu, sebuah platform seberat 544 kilogram menghempapnya.

Mahkamah secara ringkas memutuskan bahawa Amazon bersalah dan syarikat yang menjana keuntungan RM302 bilion pada tahun itu, hanya didenda RM117,000.

"Stower" dan "Picker" adalah pekerja yang memungut segala barangan dan membawanya untuk pembungkusan, jadi tugasan mereka memerlukan banyak berjalan.

Malah, adalah menjadi perkara biasa untuk para pekerja ini berjalan sekitar 32 kilometer sehari dan Amazon cuba untuk memperlihatkan perkara ini sebagai sesuatu yang positif.

Amazon juga mempunyai video latihan yang mana pekerja bangga kerana kehilangan 9 kilogram hasil daripada banyak berjalan.

Namun bagi pekerja, ia bukanlah sesuatu yang menyeronokkan. Kebanyakan daripada berjalan ini dilakukan di atas lantai kongkrit, membuatkan para pekerja tersangat letih dan memerlukan ubat-ubatan secara kerap.

Seorang pekerja memberitahu bahawa dia berasa seperti dilanggar dengan lori sampah, dan mengaku mengambil sekurang-kurangnya 4 ubat penahan sakit setiap hari.

Amazon mempertahankan diri mereka denagn berkata bahawa mereka cuba untuk menggantikan kerja ini oleh robot, namun statistik menunjukkan bahawa robot akan melakukan kerja dengan lebih teruk.

Di kilang-kilang di mana stower dan picker adalah robot, para pekerja pembungkusan terpaksa bekerja 3 hingga 4 kali ganda lebih pantas, memberikan tekanan yang lebih kepada badan pekerja.

Untuk mengikut rentak kerja robot lebih teruk daripada berjalan, dan hasilnya, kadar kecederaan adalah lebih tinggi di gudang-gudang Amazon yang menggunakan robot.

Wartawan dari Daily Beast menyemak panggilan 911 dari gudang Amazon dan mendapati bahawa antara Oktober 2013 dan Oktober 2018, responden kecemasan dihantar ke gudang Amazon untuk campur tangan dalam cubaan bunuh diri sekurang-kurangnya 189 kali.

Jumlah ini adalah lebih rendah berbanding yang sebenar kerana penyiasatan mereka ini hanya melihat kepada seperempat daripada gudang-gudang Amazon di Amerika Syarikat sahaja dan tidak melihat rekod di negara lain.

Para pekerja yang cuba membunuh diri adalah kerana pelbagai sebab, tetapi hampir semua sebab tersebut berasal dari sistem kuota Amazon.

Satu panggilan datang dari seorang wanita di Florida, yang berkata bahawa dia akan "pulang ke rumah dan bunuh diri" kerana dia dipecat disebabkan tidak cekap.

Satu lagi panggilan dibuat oleh seorang lelaki yang mempertimbangkan untuk mencederakan diri sendiri kerana "semua permintaan yang diletakkan kepadanya oleh majikan".


Wudhu - Satu Cara Pertahanan Diri Dari Wabak Coronavirus

Wabak Coronavirus bermula sejak Disember 2019 kini telah meragut lebih dari 3,390 nyawa di seluruh dunia dengan jumlah kes setakat ini mencecah 98,773 kes.

China telah melakukan kuarantin terhadap wilayah Wuhan yang merupakan pusat kepada wabak ini.

Dilaporkan bahawa wabak ini bermula dari Pasar Makanan Laut China Selatan yang juga menjual haiwan liar. Haiwan yang menjadi punca kepada wabak ini masih belum dikenal pasti tetapi ia mungkin ular menurut pegawai-pegawai Cina.

Coronavirus adalah jenis virus yang menyebabkan simptom yang serupa dengan selesema biasa, keamatannya boleh berubah dari ringan hingga sederhana. Tetapi baru-baru ini terdapat 3 jenis coronavirus yang menyebabkan penyakit yang teruk pada manusia, iaitu:

Wabak baru-baru ini di China membuatkan seluruh dunia bimbang, dengan pemeriksaan lapangan terbang yang dilaksanakan oleh sesetengah negara manakala yang lain memanggil rakat mereka untuk pulang dari China.

Pertubuhan Kesihatan Sedunia telah memperuntukkan garis panduan untuk melindungi diri daripada virus seperti berikut:

Garis panduan yang sama disediakan oleh Pusat Kawalan dan Pencegahan Penyakit, Amerika Syarikat.

Perkara penting bagi garis panduan yang dikeluarkan oleh kedua-dua organisasi ini adalah "basuh tangan dengan kerap".

Bagi umat Islam, pengambilan wuduk adalah diwajibkan sebelum solat. Seperti firman Allah S.W.T dalam al-Quran:

يَا أَيُّهَا الَّذِينَ آمَنُواْ إِذَا قُمْتُمْ إِلَى الصَّلاةِ فاغْسِلُواْ وُجُوهَكُمْ وَأَيْدِيَكُمْ إِلَى الْمَرَافِقِ وَامْسَحُواْ بِرُؤُوسِكُمْ وَأَرْجُلَكُمْ إِلَى الْكَعْبَينِ

Wahai orang-orang yang beriman, apabila kamu hendak mengerjakan sembahyang (padahal kamu berhadas kecil), maka (berwuduklah) iaitu basuhlah muka kamu, dan kedua belah tangan kamu meliputi siku, dan sapulah sebahagian dari kepala kamu, dan basuhlah kedua belah kaki kamu meliputi buku lali. (Al-Maidah 5:6)

Mencuci wajah, lengan (termasuk tangan) dan kaki adalah sebahagian daripada amalan berwudhu. Melakukan amalan ini sebelum 5 solat wajib sehari, bermakna kita sudah membasuh tangan dengan begitu kerap.

Selain itu, Nabi Muhammad SAW menasihatkan kita untuk mengambil wudhu sebelum tidur. Rasulullah SAW bersabda:

"Apabila kamu hendak tidur, berwudhulah seperti untuk solat " (Sahih al-Bukhari 247)

Malah selepas bangun pagi pun kita perlu membasuh tangan. Diriwayatkan oleh Abu Hurairah R.A:

"Nabi Muhammad SAW bersabda: “Jika salah seorang kalian bangun dari tidur, hendaklah dia membasuh kedua tangannya tiga kali sebelum memasukkan tangannya ke dalam bekas air, kerana dia tidak tahu di mana tangannya bermalam”. (Sahih al-Bukhari 160, Sahih Muslim 278)

Kita harus berdoa untuk semua saudara kita yang mengalami krisis akibat wabak virus Corona dan kita perlu mengambil langkah berjaga-jaga untuk menyelamatkan diri.

Salah satu langkah terpenting dalam berbuat demikian adalah dengan menjaga kebersihan tangan yang mana dilakukan secara automatik jika kita mengikut sunnah Rasulullah SAW.

Berikut adalah beberapa doa yang boleh anda baca untuk melindungi diri anda daripada wabak bersama penyakit lain:

الْحَمْدُ لِلَّهِ الَّذِي عَافَانِي مِمَّا ابْتَلَاكَ بِهِ وَفَضَّلَنِي عَلَى كَثِيرٍ مِمَّنْ خَلَقَ تَفْضِيلًا

“Alhamudu lillahil-ladhi afani mimmab-talaka bihi wa faddalani ala kathirim-mimman khalaqa tafdeela”

Maksud: Segala puji bagi Allah, yang telah menyelamatkan daku dari apa yang Dia telah menimpakan kamu dan melimpahkan banyak kepadaku lebih daripada apa yang diciptakan-Nya".

اَللّٰهُمَّ إِنِّیْ أَعُوْذُبِکَ مِنَ الْبَرَصِ، وَالْجُنُوْنِ، وَالْجُذَامِ، وَمِنْ سَیِّءِ الاَسْقَامِ

Maksud: “Ya Allah! Sesungguhnya aku berlindung dengan-Mu dari leucoderma, dan kegilaan, dan kusta, dan semua penyakit yang buruk.”

Semoga Allah SWT menyelamatkan kita semua dari penyakit maut. Amin.


Kisah Undang-Undang California Yang Menggalakkan Orang Mencuri

Dalam sistem undang-undang di kebanyakan negara yang kerajaannya stabil, setiap satu kesalahan jenayah atau kesalahan yang dilakukan sekiranya berjaya dibuktikan berlaku - akan diadili melalui sistem mahkamah sebelum hukuman ke atas kesalahan itu dijatuhkan.

Bagaimanapun, ada beberapa pihak yang cuba melakukan eksperimentasi, menggubal undang-undang tempatan mereka khasnya melibatkan jenayah kecil sebagai usaha untuk memudahkan perjalanan sistem undang-undang dilakukan.

Salah satu usaha paling aneh dilakukan adalah bagaimana rakyat California di Amerika Syarikat, meluluskan referendum yang dinamakan sebagai 'Proposition 47' bagi mengurangkan kadar jenayah berat yang berlaku, menjadi kesalahan kecil dari segi undang-undang. Walaupun niatnya pada atas kertas kelihatan baik - kesannya pula di luar jangkaan mereka.

'Proposition 47' melibatkan negeri California merupakan sebuah pindaan undang-undang yang dilakukan oleh kerajaan California, bagi menggubal undang-undang jenayah mereka selepas 200,000 petisyen permintaan itu diterima kerajaan.

Pindaan itu memperkenalkan tiga perubahan besar pada sistem hukuman jenayah feloni, dengan menjadikan kes-kes kecurian tertentu serta pemilikan dadah berdasarkan syarat yang ditentukan hanya akan dihukum sebagai kesalahan ringan atau feloni, bukan lagi satu bentuk jenayah.

Perubahan kedua adalah untuk membenarkan mana-mana pesalah yang telah dijatuhkan hukuman sebelum 'Proposition 47' diperkenalkan, melakukan rayuan bagi mengurangkan tempoh hukuman atau dilepaskan daripada hukuman sepenuhnya.

Yang ketiga adalah untuk membenarkan mana-mana pesalah yang sudah selesai menjalani hukuman mereka, menukarkan pendaftaran rekod mereka, daripada 'pernah melakukan jenayah' kepada 'pernah melakukan kesalahan kecil.'

Atas kertas, bunyinya cantik kerana niatnya kelihatan baik serta akan membantu masa depan banyak pihak yang pernah berdepan tindakan undang-undang; tetapi manusia akan senantiasa mencari lompong-lompong atau 'loophole' dalam undang-undang yang ada. Itulah yang berlaku. Bagaimana?

Pindaan yang dilakukan kerajaan California lebih menumpukan kepada dua kesalahan utama iaitu pemilikan dadah dan kes-kes kecurian kecil. Bagi meringankan tahap kesalahan yang dilakukan khasnya melibatkan kes-kes kecurian, California meminda akta mereka berkenaan kes kecurian dengan memperkenalkan satu undang-undang yang agak lucu bunyinya.

Sekiranya mana-mana individu di California didapati melakukan kesalahan mencuri contohnya di kedai atau di pasaraya dan nilai barangan yang dicurinya berada di bawah nilai $950 (RM3975), kesalahan itu akan dikategorikan sebagai kes kecurian kecil. Pada anda kecil ke amaun tu?

Pada logiknya undang-undang itu tidak nampak sebarang cacat cela, namun apabila diperkenalkan - pihak polis tidak lagi mengambil kisah sekiranya berlaku kecurian di bawah paras $950 kerana akta kerajaan mereka tidak akan menghukum kesalahan itu, sebaliknya pesalah hanya akan diberikan amaran semata-mata.

Itu kesannya pada pihak polis. Kesannya pada masyarakat California sendiri pula lain ceritanya. Oleh kerana kini mereka tahu kes-kes kecurian mempunyai had maksima kesalahan $950 sebelum dinaik taraf menjadi kesalahan jenayah - ramai mula mengambil kesempatan mencuri. Statistik kes-kes kecurian mula menjadi-jadi khasnya di San Fransisco dan pihak berkuasa pula tidak mempunyai cara untuk menanganinya.

Berikutan tidak lagi takut dengan undang-undang yang tidak lagi mampu menghukum mereka, pencuri mula aktif mencuri tanpa segan. Taktiknya mudah - curi sahaja apa-apa dan pastikan nilai curian tidak melebihi $950. Ambil barang dan lari.

Ada juga banyak kes yang berlaku di mana pencuri akan membawa kalkulator, memastikan jumlah barangan yang mereka ambil tidak melebihi angka yang ditetapkan - sebelum cuba melarikan diri. Sekiranya ditangkap, mereka tahu undang-undang sedia ada tidak boleh menghukum mereka.

Dan perkara ini sangat kerap berlaku sehingga memberikan kesan pada golongan peniaga, khasnya peniaga kecil. Seorang peniaga yang menjual dron udara kerap kali menjadi mangsa golongan remaja yang tahu dron yang beliau jual berharga $800, mengambilnya sebelum pantas melarikan diri. Banyak pekedai khasnya peniaga kedai runcit mengalami kerugian kerana pencuri tidak lagi takut untuk mencuri.

Golongan berpendapatan rendah juga turut sama mengambil peluang kelonggaran undang-undang yang ada. Seorang ibu di San Fransisco mengaku seandainya dia kehabisan wang bagi perbelanjaan keluarga, dia tidak lagi segan untuk mencuri di kedai kerana tahu seandainya ditangkap sekalipun, dia akan dilepaskan dan boleh mencuba lagi di kedai lain.

Sekiranya orang kebanyakan tidak lagi takut untuk mencuri, peluang itu turut sama dipergunakan sebaik mungkin oleh sindiket-sindiket jenayah dari luar negeri California dalam mendapatkan barangan percuma. Sindiket ini mula mengupah golongan berpendapatan rendah khasnya daripada kalangan penagih dadah, bagi bekerja untuk mencuri - dengan setiap kecurian dijalankan secara sistematik.

Barangan yang dicuri pula akan dikumpulkan sebelum dijual kepada negara bersempadan dengan Amerika Syarikat.

Apa yang lebih membimbangkan, walaupun pihak polis tahu individu-individu yang terbabit bekerja dengan sindiket untuk mencuri - mereka sedar tangkapan seandainya dilakukan sekalipun, tidak membawa sebarang hasil yang berpanjangan. Pencuri yang ditangkap walaupun dikenalpasti bekerja dengan sindiket tidak boleh didakwa, kerana barangan curiannya tidak melebihi $950.

Golongan peniaga di California pada ketika ini berada dalam situasi sangat tertekan, kerana senantiasa berdepan risiko kecurian yang dilakukan secara terbuka. Kadar kecurian di San Fransisco meningkat mendadak, dengan beberapa laporan menyebut pekedai melaporkan kes kecurian hampir setiap jam.

Selain penagih dadah, orang gelandangan dan kanak-kanak dilaporkan menjadi pilihan utama sindiket dalam mendapatkan barangan percuma tanpa perlu berhadapan risiko besar.

Jadi seandainya anda tertanya adakah undang-undang berkesan mengawal keamanan orang ramai? Jawapannya ya. Bagaimanapun ada juga masanya, undang-undang yang diperkenalkan mampu membuat yang tak pernah mencuri, mula memberanikan diri untuk mencuri demi kelangsungan hidup.


Labah-Labah Cyclocosmia Ricketti : Serangga Unik Berbadan Biskut Oreo

Sekiranya anda berjalan-jalan anda di beberapa negara tertentu, ada kemungkinan yang sangat tipis akan terlihat seakan syiling lama terbenam di dalam tanah.

Syiling itu pula kelihatan menarik, lengkap dengan ukiran cantik yang boleh membuatkan anda merasa syiling tersebut mempunyai harga yang tinggi. Bagaimanapun, berhati-hatilah - ini kerana ada peluang apabila anda cuba mengutipnya dari tanah, anda akan terkena racun labah-labah unik; dikenali dengan nama 'labah-labah penjerat ravine' atau 'ravine trapdoor spider.'

Keunikan yang dikurniakan oleh Tuhan kepada labah-labah ini, adalah bentuk tubuhnya yang agak jauh berbeza berbanding dengan labah-labah yang biasa kita jumpai. Bahagian belakang badannya yang kelihatan seperti alatan cop berukir mirip sekeping bisket Oreo merupakan satu bentuk sistem pertahanan yang jarang ada pada serangga lain.

Pada mulanya, kelearga labah-labah penjerat ravine diletakkan dalam satu spesis dengan sejenis lagi jenis labah-labah, dalam keluarga yang dilabelkan sebagai 'ctenizidae', namun berlaku perubahan pada pengkategorian labah-labah ini - mula dikelaskan dalam kumpulan genus 'cyclocosmia' bermula tahun 2018.

Nama kumpulan genus itu yang diambil daripada gabungan dua perkataan Greek iaitu 'kyklos' yang membawa makna bulatan dan 'kosmeo' yang bererti 'menghiasi' dirasakan lebih sesuai, kerana bentuk badan serangga ini yang sangat unik.

Wujud beberapa spesis dalam keluarga cyclocosmia yang mempunyai bentuk berbeza, tetapi kesemuanya mempunyai satu persamaan yang serupa - kesemua spesis labah-labah cyclocosmia mempunyai bahagian belakang badan yang berbentuk bulat yang hampir rata dipenghujungnya.

Ada beberapa jenis spesis cyclocosmia yang ada seperti cyclocosmia ausserer, liui, latusicosta dan ricketti, serta lebih 100 jenis lain.

Berbeza dengan adik-beradiknya yang lain, satu jenis cyclocosmia iaitu cyclocosmia ricketti mempunyai keunikan tersendiri kerana bahagian belakang badannya mempunyai ukiran yang menyerupai simbol dewa matahari orang Meso-Amerika.

Berbeza dengan spesis cyclocosmia lain, spesis ricketti agak kurang ditemui, hanya ditemui kali pertama di Asia Tenggara pada tahun 1901. Penemuannya jarang berlaku mengakibatkan kisah bagaimana seorang petani di Sichuan, China yang menemui labah-labah tersebut agak sensasi.

Semasa mengerjakan ladangnya pada tahun 2016, petani itu yang bernama Li Wenhua merasa pelik tentang kewujudan objek berbentuk syiling terbenam di dalam tanah. Pada mulanya, petani itu merasa penemuan itu sesuatu yang penting kerana bentuk syiling itu seakan bentuk syiling yang digunakan pada zaman dahulu kala, mungkin cop mohor kerajaan satu masa dahulu.

Bagaimanapun, cubaan beliau mengambil cop itu daripada tanah bertukar menjadi satu insiden mengejutkan - selepas 'cop mohor' itu mula bergerak menampakkan badannya yang ganjil. Dia berjaya memerangkap labah-labah tersebut di dalam botol dan membawanya pulang.

Penemuan itu mengejutkan penyelidik di China, kerana penemuan Wenhua hanyalah penemuan ketujuh spesis labah-labah tersebut di negara itu - menjadikan sesiapa yang menemuinya, mampu mendapat habuan yang agak tinggi.

Selepas diberitahu tentang kesukaran penyelidik bagi mendapatkan spesis tersebut di negara mereka serta berjaya mengenalpasti nilai sebenar labah-labah tersebut di pasaran sekitar RM7,200 seekor - Li Wenhua memilih untuk menjual labah-labah itu.

Walaupun kelihatan agak menakutkan, labah-labah cyclocosmia kerap kali dijadikan haiwan peliharaan pencinta-pencinta haiwan. Bagaimanapun, sebelum anda teringin hendak membelanya - pastikan anda faham bagaimana labah-labah ini memerangkap mangsanya.

Berbeza dengan labah-labah lain yang membina sarang sebagai perangkap, cyclocosmia akan menggali lubang lalu menyorok di dalamnya dengan permukaan lubang itu akan ditutup. Ada spesis yang menutupnya dengan daun, ada yang menggunakan rumput - tetapi bagi cyclocosmia ricketti, punggung mereka sendiri akan digunakan sebagai penutup kepada lubang itu.

Supaya ada mangsa yang tertarik, tak kiralah serangga kecil lain ataupun manusia, cuba mendekatinya.


Apa Itu "BRAIN DRAIN" Dan Bagaimana Malaysia Terkesan Dengannya

Setakat ini, sasaran Malaysia untuk menjadi sebuah ekonomi berpendapatan tinggi kelihatan berada dalam landasan yang betul.

Menurut Bank Dunia baru-baru ini, ia telah mengesahkan keyakinannya bahawa Malaysia bakal menjadi negara berpendapatan tinggi menjelang tahun 2024, selagi pendapatan negara kasar negara (GNI) per kapita terus berkembang pada kisaran empat hingga 4.5%

Akan tetapi, kemajuan ini boleh diperlahankan dengan kurangnya bakat di Malaysia. Firma perekrutan Hays memberikan pandangan bertajuk "Majoriti majikan Malaysia kurang percaya dalam merekrut bakat-bakat penting pada tahun 2019", di mana 46% majikan di seluruh negara berasa tidak yakin dalam hal mencari dan mendapatkan bakat yang boleh memacu pertumbuhan perniagaan.

Hal ini boleh diperburukkan lagi jika pengunduran golongan pekerja mahir tidak ditangani. Dan fenomena yang dikenali sebagai "Brain Drain" ini sedang berlaku di Malaysia.

Brain drain bukanlah situasi di mana otak anda menjadi "kosong" selepas selesai peperiksaan, tetapi satu istilah menunjukkan emigrasi besar atau penghijrahan individu.

Fenomena ini boleh berlaku akibat kegelisahan di dalam negara, kewujudan peluang profesional yang menggalakkan di negara lain, atau dari keinginan untuk mencari taraf hidup yang lebih tinggi.

Selain yang sedang berlaku secara geografi, brain drain boleh berlaku di peringkat organisasi atau perindustrian apabila para pekerja menjangkakan gaji yang lebih baik, faedah, atau kenaikan jawatan di dalam syarikat atau industri lain.

Brain drain menyebabkan negara, industri, dan organisasi kehilangan sebahagian besar daripada individu berharga.

Istilah ini sering menggambarkan pemergian kumpulan doktor, profesional penjagaan kesihatan, saintis, jurutera, atau profesional kewangan.

Apabila kehilangan golonga-golongan ini, negara atau tempat asal mereka mengalami kesan utama dengan dua cara.

Pertama, kepakaran akan hilang dengan setiap penghijrahan, sekaligus mengurangkan bekalan profesion itu.

Kedua, ekonomi negara tercedera kerana setiap profesional mewakili unit perbelanjaan yang lebih banyak. Profesional biasanya menerima gaji besar, jadi pemergian mereka mengurangkan perbelanjaan pengguna di rantau atau keseluruhan negara.

Brain Drain yang juga dikenali sebagai "Human Capital Flight", boleh berlaku pada beberapa tahap.

Brain Drain secara geografi berlaku apabila para profesional berbakat melarikan diri dari satu negara atau kawasan di dalam negara yang lebih menjanjikan peluang yang baik, sebagai contoh dari Perlis ke Kuala Lumpur.

Brain Drain secara organisasi melibatkan penghijrahan individu berbakat secara besar-besaran dari sebuah syarikat, sering kali disebabkan oleh mereka berasa ketidakstabilan, kekurangan peluang dalam syarikat, atau mereka mungkin berasakan bahawa mereka dapat merealisasikan matlamat kerjaya dengan lebih mudah di syarikat lain.

Brain Drain secara industri pula berlaku apabila pekerja mahir bukan sahaja keluar daripada sebuah syarikat, tetapi dari seluruh industri.

Beberapa sebab yang biasa menyebabkan Brain Drain pada tahap geografi termasuklah ketidakstabilan politik, kualiti kehidupan yang tidak baik, akses terhad kepada penjagaan kesihatan dan kekurangan peluang ekonomi.

Faktor-faktor ini mendorong pekerja mahir dan berbakat untuk meninggalkan negara untuk pergi ke tempat yang menawarkan peluang yang lebih baik.

Brain Drain secara organisasi dan industri pula biasanya merupakan hasil sampingan landskap ekonomi yang pesat berkembang di mana syarikat-syarikat dan industri yang tidak dapat mengikuti perubahan teknologi dan masyarakat akan kehilangan pekerja terbaik kepada pihak yang boleh bergerak seiring dengan perkembangan.

Sehingga tahun 2019, Brain Drain telah menjadi penyebab utama kepada krisis hutang yang berlanjutan di Puerto Rico, khususnya disebabkan oleh penghijrahan golongan perubatan profesional mahir.

Walaupun lebih daripada separuh penduduk Puerto Rico menerima Medicare atau Medicaid, pulau tersebut menerima dana persekutuan yang jauh lebih rendah untuk membayar program-program ini daripada negeri yang sama saiz dengannya, seperti Mississippi.

Kekurangan pembiayaan yang digabungkan dengan situasi kewangan yang mengerikan di pulau itu tidak menghalang keupayaannya untuk menawarkan pampasan yang kompetitif kepada doktor, jururawat, dan kakitangan perubatan lain.

Akibatnya, profesional seperti ini meninggalkan pulau itu secara beramai-ramai untuk peluang yang lebih lumayan di tanah besar Amerika Syarikat.

Dalam laporan CBS, berita itu membincangkan beberapa kes peribadi termasuk kisah Damarys Perales yang bekerja sebagai akauntan di jabatan kesihatan Puerto Rico. Selain itu, masalah Brain Drain di negara itu juga diburukkan lagi oleh Badai Maria, yang berlaku pada 2 September 2017, menyebabkan sebab untuk berhijrah menjadi lebih kuat.

(Saintis muda Malaysia Nur Adlyka Ainul Annuar ingin menjadi pensyarah di Malaysia)

Pekerja yang sangat mahir memainkan peranan penting dalam inovasi ekonomi dan pertumbuhan sebuah negara.

Menyedari hakikat ini, kerajaan Malaysia mengambil pelbagai langkah untuk menggalakkan rakyat Malaysia di luar negara dalam bidang terpilih yang penting kepada negara, untuk kembali dan bekerja di negara ini.

Kerajaan, pembuat dasar dan perusahaan telah berusaha untuk mencipta cara yang lebih menarik untuk bakat luar negara pulang ke tanah air, melalui pengecualian cukai dan insentif yang semakin tinggi.

Program Kepulangan Pakar (REP) diperkenalkan pada 1 Januari, 2001 dengan senarai insentif yang boleh disemak dari semasa ke semasa.

Pada tahun 2011, REP telah diletakkan di bawah bidang kuasa Talent Corporation Malaysia Berhad (TalentCorp) untuk memastikan usaha jangkauan yang berkesan dan merangka dasar-dasar yang bertujuan untuk memudahkan peralihan untuk pemulangan luar negara.

TalentCorp juga membantu pakar Malaysia di luar negara untuk mengambil bahagian dalam banyak peluang perniagaan dan profesional di negara yang dimungkinkan oleh Program Transformasi Ekonomi (ETP).

ETP adalah satu usaha komprehensif yang akan membantu mendorong Malaysia menjadi negara berpendapatan tinggi yang inklusif dan mampan. ETP memberi tumpuan kepada 12 Bidang Ekonomi Utama Negara (NKEA), iaitu pertanian, perkhidmatan perniagaan, pendidikan, elektrik dan elektronik, perkhidmatan kewangan dan penjagaan kesihatan.

Dan sejak tahun 2011 juga, lebih daripada 4,800 profesional Malaysia di luar negara telah diluluskan di bawah REP, di mana lebih daripada 3,000 daripadanya telah kembali dan kini bekerja di sektor utama di Malaysia.

Lima sektor utama yang menyaksikan pemulangan rakyat Malaysia adalah minyak dan gas, perkhidmatan kewangan, perkhidmatan perniagaan, komunikasi serta elektrik dan elektronik (E&E).

Satu lagi cubaan bagi memujuk pekerja mahir untuk pulang ke tanah air adalah pelaksanaan Sistem Gaji Bersama Produktiviti (PLWS) pada tahun 2015, yang bertujuan untuk menyediakan "kenaikan gaji untuk menarik mereka yang pulang".

Ini adalah semua usaha utama oleh industri utama untuk menangani isu Brain Drain di Malaysia. Walau bagaimanapun, rakyat Malaysia yang bekerja di luar negara sering kembali ke tanah air lebih daripada sekadar sebab kewangan.

(Nor Hairuddin kini menetap di Jepun bekerja sebagai ketua jurutera Honda. Kredit: Carlist)

Sebab-sebab untuk pulang ke Malaysia adalah berbeza-beza dan kebanyakannya bersifat peribadi, seperti persekolahan anak-anak, ibu bapa yang semakin berumur dan sebagainya.

Menurut Laporan Kepulangan Luar Negara Asia 2019 oleh Hays, 63% individu yang pulang berkata mereka kembali ke negara asal untuk bersama keluarga.

Yang lain berkata mereka kembali untuk budaya dan gaya hidup tempatan, iaitu sebanyak 29% dan 28% lagi pulang untuk mendapatkan peluang untuk maju dan mengembangkan kerjaya mereka.

Berdasarkan maklumat yang diperolehi dari TalentCorp dari tahun 2011 hingga 2017, para pakar yang pulang mempunyai 8 tahun pengalaman kerja di luar negara dengan ramai yang pulang dari Singapura, China, United Kingdom, Australia dan Amerika Syarikat .

77% yang pulang adalah lelaki dan baki 23% lagi adalah wanita dengan purata gaji Malaysia berjumlah AS $ 6,400 sebulan atau RM 26,796.80.

Namun, mereka yang pulang dari luar negara tidak begitu optimistik terhadap gaji, dengan 45% daripada mereka mengatakan bahawa halangan terbesar mereka untuk pulang adalah imbuhan yang tidak sesuai.

Mereka juga berhadapan dengan cabaran dari segi 'ketidakpastian dengan keadaan pasaran pekerjaan tempatan' (42%) dan "peluang pekerjaan yang tidak sesuai" (42%).

Kajian yang sama oleh firma perekrutan Hays Asia mendapati bahawa 45% kepulangan pekerja mahir Malaysia mendapat pekerjaan di perusahaan yang dimiliki oleh negara asing manakala hanya 25% bekerja untuk organisasi tempatan.

Selain itu, laporan itu juga mendapati bahawa 84% daripada majikan di Malaysia berkata mereka bersedia untuk mengambil pekerja yang pulang dari luar negara dalam tempoh 12 bulan yang akan datang, tetapi hanya 48% mengatakan mereka mampu mengambil seorang pekerja pada tahun lalu.

Walaupun majikan Malaysia sanggup membayar gaji premium untuk mereka yang pulang dair luar negara, namun 77% daripada majikan mencapai kata sepakat dengan calon apabila ia melibatkan jumlah imbuhan, menyatakan bahawa ketidakpadanan dalam jangkaan daripada pakej tawaran sebagai cabaran yang paling biasa berlaku.

Bakat=bakat dari Malaysia yang mampu mendapatkan pekerjaan secara global berkemungkinan besar mempunyai kemahiran yang tinggi dan kehilangan golongan ini akan menyebabakan kekurangan kemahiran serta pengalaman kepada Malaysia.

Bbanyak usaha dilakukan untuk menarik perhatian mereka ini, Malaysia boleh menjangkakan untuk terus melihat Brain Drain yang berterusan dalam masa terdekat melainkan jika terdapat usaha untuk melibatkan diri dan mengekalkan tenaga kerja yang kembali.

Antara salah satu kehilangan terbesar Malaysia adalah dalam bidang otomotif. Seorang anak Malaysia dari Pahang iaitu Nor Hairuddin kini bergelar ketua jurutera Honda di Jepun. Beliau merupakan tulang belakang dalam penghasilan "Super Handling All Wheel Drive" atau "SH-AWD" yang telah menerima anugerah.

Hairuddin kini menetap di Jepun dan tidak mempunyai niat untuk pulang ke tanah air. Akan tetapi, Hairuddin tidak pernah melupakan tempat tumpah darahnya.

Walaupun beliau bukanlah berhijrah ke Jepun untuk bekerja sebaliknya bekerja di sana selepat tamat pengajiannya di Jepun, namun ini merupakan satu kerugian besar kepada Malaysia khususnya industri otomotif.

2. Adakah Malaysia Melakukan Yang Termampu Untuk Menghentikan Brain Drain?


Langkah Kajang : Detik Bermulanya Perpecahan PAS daripada Gabungan PKR dan DAP

Kebangkitan gerakan Pakatan Rakyat (sebelum menjadi Pakatan Harapan) merupakan satu kisah yang menarik untuk diceritakan sejarahnya.

Bermula daripada detik pergolakan dalam kerajaan melibatkan Datuk Seri Dr. Mahathir Mohamad dan bekas Timbalan Perdana Menteri, Datuk Seri Anwar Ibrahim; kebangkitan Pakatan Rakyat menggegarkan kerajaan dalam dua pilihanraya pada tahun 2008 dan 2013 menjadi titik tolak keseimbangan kuasa dalam politik negara kita.

Namun artikel ini ditulis, bukanlah untuk menceritakan kepada anda berkenaan era kebangkitan Pakatan Rakyat sebelum tibanya detik bersejarah 9 Mei 2018, tetapi cuba menceritakan semula berkenaan bagaimana tumbangnya Pakatan Rakyat dek pergolakan yang berlaku dalam Pakatan sendiri.

Gerakan pemindahan kuasa yang dinamakan sebagai 'Langkah Kajang' digerakkan oleh kumpulan penyokong pro-DS Anwar, bagi meletakkan beliau sebagai Menteri Besar Selangor yang baru. Bagaimanapun, apa yang terjadi jauh berbeza dengan perancangan - sehingga mematikan kerjasama politik kalangan pihak pembangkang yang paling utuh setakat ini.

Menjadi pentadbir Selangor merupakan antara impian parti politik negara kita - oleh kerana itu pihak-pihak politik antara parti kerap mensasarkan Selangor untuk ditawan, berikutan kedudukan Selangor sebagai negara terkaya dan mempunyai populasi tertinggi di Malaysia.

Berikutan berlakunya peralihan kuasa pada pilihanraya umum tahun 2008 membolehkan Selangor tumbang kepada Pakatan Rakyat (PR), pihak PR berjaya menubuhkan kerajaan negeri dengan Tan Sri Khalid Ibrahim, seorang ahli korporat berpengaruh serta berstatus legenda di kalangan rakyat Malaysia diangkat sebagai Menteri Besar Selangor.

Bagaimanapun, sekitar tahun 2014 selepas kejayaan merampas kerusi Barisan Nasional seterusnya merampas beberapa negeri, desas-desus berkenaan perlunya pertukaran tampuk pentadbiran Selangor mula kedengaran. TS Khalid yang pada ketika itu masih mentadbir, dikatakan perlu digantikan dengan DS Anwar Ibrahim kerana gerakan itu dilihat bakal menjadi pemangkin kepada usaha Pakatan Rakyat menawan pentadbiran pusat.

Bagi membolehkan kondisi itu berlaku, seorang ahli Dewan Undang Negeri Selangor di kawasan Kajang, Lee Chin Cheh menawarkan diri untuk meletakkan jawatan sebagai ADUN Kajang pada 27 Januari 2014 - seterusnya mengosongkan kerusi bagi membolehkan DS Anwar bertanding pilihanraya kecil yang bakal diadakan.

Dalam tulisan panjang bertarikh 29 Januari 2014, pengarah strategik Parti Keadilan Rakyat, Rafizi Ramli memberikan hujah kenapa langkah itu perlu diambil, memohon maaf kepada pengundi, khasnya pengundi di Kajang kerana membazirkan masa dan tenaga pengundi yang baru saja memilih wakil mereka tidak sampai setahun sebelum itu.

Gerakan yang dilabelkan sebagai 'Langkah Kajang' atau nama penuhnya 'Langkah Kajang Langkah ke Putrajaya' disifatkan perlu, bagi membolehkan Pakatan Rakyat mempunyai landasan yang segera dalam usaha menguasai Putrajaya. Selain itu, kemasukan DS Anwar ke dalam kerajaan Selangor dilihat akan menyatukan parti dalam Pakatan serta kerjasama dalam PKR sendiri.

Desas-desus berkenaan usaha meletakkan DS Anwar sebagai MB Selangor bagaimanapun ada beberapa kisah tambahan. Kita akan sentuh isu ini sekejap lagi. Dalam PKR dan BN bersedia untuk menghadapi pilihanraya kecil, nama DS Anwar yang disebut sebagai calon untuk pilihanraya kecil pada 23 Mac 2014 mula berdepan kekangan besar.

Mahkamah menjatuhkan hukuman bersalah kepada beliau atas dakwaan melakukan jenayah homoseksual pada 7 Mac 2014, menyebabkan PKR terpaksa mencari calon lain bagi menggantikannya. Nama isteri DS Anwar, Datuk Seri Wan Azizah Wan Ismail disebut sebagai pengganti paling sesuai. Pakatan Rakyat yang pada ketika itu memang diakui sedang mengharungi kenaikan gelombang populariti rakyat, memenangi pilihanraya kecil itu dengan majoriti 5,379 undi - memulakan rancangan Pakatan Rakyat untuk menakluk Putrajaya.

Bagaimanapun, usaha untuk menggantikan TS Khalid Ibrahim mengambil masa yang agak lama.

Kisah tentang krisis persefahaman antara beliau sebagai MB Selangor yang enggan menurut arahan parti sendiri mula kedengaran khasnya dalam isu penstrukturan semula industri air di negeri itu, yang dilakukan tanpa persetujuan parti. Pada 21 Julai, PKR menamakan DS Wan Azizah sebagai calon Menteri Besar bagi mengggantikan TS Khalid.

Situasi tegang ini memuncak pada 4 Ogos 2014, selepas setiausaha agung PKR, Saifuddin Nasution mengedarkan sebuah dokumen 40 muka surat menyenaraikan kesemua salah laku yang telah dilakukan TS Khalid Ibrahim semasa mentadbir Selangor. Bagi menghalang dia dijatuhkan, TS Khalid Ibrahim melakukan laporan di SPRM menyebabkan tindakan keras diambil oleh PKR. Beliau dilucutkan keanggotaan parti PKR atas 'masalah disiplin' menyebabkan Selangor dipimpin oleh seorang Menteri Besar berstatus bebas.

Walaupun begitu, satu-satunya sokongan yang datang bagi membolehkan TS Khalid Ibrahim meneruskan tugas datang daripada Istana Selangor sendiri, dengan Sultan Selangor mengizinkan beliau meneruskan tugas yang telah diamanahkan. Sokongan ini bagaimanapun dibantah ADUN PKR dan DAP dalam kerajaan Selangor, menyifatkan TS Khalid sudah hilang sokongan majoriti dalam kerajaan negeri - dengan DS Wan Azizah dilihat calon rasmi yang mendapat sokongan mutlak.

Retak dalam hubungan parti Pakatan Rakyat mula terbentuk, selepas empat orang ADUN Selangor dari parti PAS menyatakan sokongan untuk TS Khalid meneruskan tugasnya - menyebabkan kerajaan Selangor berada dalam keadaan tergantung dan masa depan Pakatan Rakyat mula goyah.

Menyedari dia mendapat sokongan pihak Sultan, TS Khalid menggunakan kuasanya untuk menyarankan mana-mana ADUN Selangor yang tidak berpuas hati dengannya, meletakkan jawatan. Enam orang ahli exco Selangor dipecat kerana tidak mahu bekerjasama.

Enggan menyerah, exco dari parti PKR dan DAP yang dipecat mula mencabar pemecatan mereka, menyifatkan pemecatan itu tidak sah. Status TS Khalid terus dicabar, disifatkan hanya bersifat sementara kerana tiada sokongan majoriti. Selepas cuba bertahan dengan sokongan minoriti, pada 26 Ogos 2014 - TS Khalid meletakkan jawatan sebagai Menteri Besar Selangor dan menamakan DS Wan Azizah sebagai penggantinya.

Bagaimanapun, cadangan itu ditolak pihak istana yang mahu setiap parti yang ada dalam kerajaan negeri Selangor menamakan calon yang dirasakan sesuai untuk mengepalai kerajaan itu.

PAS meletakkan 3 nama sementara PKR dan DAP pula berkeras, hanya menamakan DS Wan Azizah sebagai Menteri Besar. Tindakan hanya menamakan calon tunggal itu disifatkan tidak mematuhi permintaan Sultan Selangor, selain daripada tiadanya surat rasmi sampai ke istana; pengumuman itu hanya dilakukan melalui media.

PKR dan DAP berusaha memohon maaf dan menghantar semula nama seperti yang diarahkan, termasuklah nama calon utama mereka DS Wan Azizah Wan Ismail dan perkara ini mendapat kritikan pihak istana.

Selepas temuduga dilakukan pihak istana, Istana Selangor mengumumkan Dato' Seri Azmin Ali akan naik menjadi Menteri Besar ke 15 negeri Selangor - satu keputusan yang tidak dapat diterima oleh PKR dan DAP.

Majlis angkat sumpah itu hanya dihadiri barisan ahli kerajaan Selangor yang sangat kecil, termasuklah empat orang ADUN PAS yang menyokong pentadbiran TS Khalid Ibrahim - selepas jemputan untuk adat istiadat itu, tidak dikeluarkan kepada semua pimpinan negeri. DS Azmin Ali naik menjadi Menteri Besar Selangor walaupun dibayangi hasrat partinya yang mahukan individu lain, menyebabkan timbul perang dingin dalam Pakatan.

Selesai perubahan tampuk kepimpinan kerajaan Selangor, Langkah Kajang yang diusahakan sebagai jalan pantas ke Putrajaya dipercayai gagal mencapai matlamatnya, hanya berjaya menjatuhkan TS Khalid Ibrahim tanpa berjaya mencapai sasaran penuhnya. Langkah itu dikritik banyak pihak kerana amat dangkal, serta mencipta krisis tanpa wujud keperluan selain daripada hanya berebutkan kuasa.

Rafizi Ramli yang menjadi arkitek gerakan itu gagal mengembalikan reputasinya atas . Saifuddin Nasution diarahkan oleh mahkamah tinggi untuk memohon maaf secara terbuka selepas kalah kes saman, atas penyebaran dokumen 40 muka surat bertujuan untuk memfitnah TS Khalid Ibrahim.

Pada bulan September tahun 2017, Latheefa Koya salah seorang anggota majlis pimpinan pusat PKR (serta pengerusi SPRM semasa artikel ini ditulis) meletakkan beban kesalahan atas Langkah Kajang sepenuhnya kepada bahu Rafizi Ramli, menyifatkan rancangan itu menjadi punca pembubaran Pakatan Rakyat - menyebabkan keretakan antara hubungan parti komponen dalam gagasan itu.

Dalam temuramah tahun 2018, TS Khalid Ibrahim menjelaskan punca utama beliau diturunkan adalah kerana keengganannya bekerjasama menggunakan dana negeri Selangor untuk tujuan parti - dilihat sebagai mengingkari arahan terus pucuk pimpinan parti.

Berehat daripada sepak terajang politik, Tan Sri Khalid Ibrahim kekal bekerjasama dengan parti PAS yang banyak membantu beliau - menyatakan kesudian untuk menghulurkan bantuan kepada kerajaan Perikatan Nasional yang baru terbentuk, pada 4 Mac 2020.